fremsat den 22. oktober 2015 (1)\n(anmodning om præjudiciel afgørelse indgivet af Kúria (Ungarns højesteret))\n»Område med frihed, sikkerhed og retfærdighed – retligt samarbejde i civile sager – krav om kompensation som følge af en forsinket flyafgang – europæisk betalingspåkrav udstedt i en medlemsstat uden forbindelse til kravet – udpegelse af den ret, der har kompetence til at behandle krav fremsat inden for rammerne af en retssag«\n1. Denne anmodning om præjudiciel afgørelse fra Kúria (Ungarns højesteret) har rejst usædvanlige spørgsmål, der omhandler Montrealkonventionen (2), Bruxelles I-forordningen (3), forordningen om flypassagerer (4) og forordningen om en europæisk betalingspåkravsprocedure (herefter »forordningen om betalingspåkrav«) (5).\n2. De komplekse – og ganske forvirrende – omstændigheder, der foreligger i hovedsagen, kan opsummeres som følger. En ungarsk passager på en forsinket flyafgang fra Newark (New Jersey, Amerikas Forenede Stater) til London (Det Forenede Kongerige) gjorde sin ret til kompensation gældende på grundlag af forordningen om flypassagerer over for et luftfartsselskab etableret i Tyskland. Hun overdrog denne ret til et selskab etableret i Det Forenede Kongerige, som indhentede et europæisk betalingspåkrav fra en notar i Ungarn efter den procedure, der er fastsat i forordningen om betalingspåkrav. Notaren gjorde sin kompetence gældende på grundlag af en (misvisende) ungarsk oversættelse af bestemmelsen om kompetence i Montrealkonventionen. Luftfartsselskabet fremsatte en indsigelse mod det europæiske betalingspåkrav og afviste at have betjent den pågældende flyafgang. Under sådanne omstændigheder skal sagen i henhold til forordningen om betalingspåkrav fortsætte »ved de kompetente retter i udstedelsesstaten« (dvs. Ungarn, hvor det europæiske betalingspåkrav blev udstedt). Der er dog i Bruxelles I-forordningen ingen bestemmelser, der giver en ret i denne medlemsstat mulighed for at udøve kompetence over kompensationskravet. Det tilkommer Kúria at udpege en kompetent ret, men Kúria ser sig ikke i stand til at gøre dette uden yderligere retningslinjer for fortolkningen af de relevante EU-retlige bestemmelser.\n3. I henhold til Montrealkonventionens artikel 19 er luftfartsselskabet ansvarligt for skader, som skyldes forsinket transport af passagerer, bagage eller gods.\n4. Montrealkonventionens artikel 33 har overskriften »Jurisdiktion«. Artikel 33, stk. 1, bestemmer: »Erstatningssager anlægges på en af de kontraherende staters territorium, hvor de efter sagsøgerens valg indbringes for domstolen enten der, hvor luftfartsselskabet har hjemsted eller hovedkontor, eller der, hvor det har det kontor, som afsluttede kontrakten, eller på bestemmelsesstedet.«\n5. Denne bestemmelse rummer således to muligheder: retten på det sted, hvor luftfartsselskabet har hjemsted eller hovedkontor, eller retten på bestemmelsesstedet. I begge tilfælde skal retten være inden for en af de kontraherende staters territorium.\n6. Artikel 33 er imidlertid blevet oversat til ungarsk på en sådan måde, at »en af de kontraherende staters territorium« kan fortolkes som en selvstændig (tredje) mulighed for sagsøgeren i stedet for en betingelse, der gælder for de to efterfølgende muligheder (6). I modsætning til i hvert tilfælde den engelske, den franske og den spanske udgave (7), som er autentiske, kan den ungarske tekst dermed udlægges således, at en erstatningssag efter sagsøgerens valg kan indbringes a) inden for en af de kontraherende staters territorium, b) for domstolen der, hvor luftfartsselskabet har hjemsted eller hovedkontor, eller der, hvor det har det kontor, som afsluttede kontrakten, eller c) for domstolen på bestemmelsesstedet. [Ved nærmere gennemlæsning kan denne fortolkning dog hurtigt afvises, for så vidt som mulighed b) og c) da kun ville være relevante, hvis sagen blev indbragt uden for en af de kontraherende staters territorium – og dermed i en stat, der ikke var bundet af Montrealkonventionen.]\n7. I henhold til en samlet læsning af Bruxelles I-forordningens artikel 2, stk. 1, artikel 3, stk. 1, og artikel 5, stk. 1 og 5, kan en person, der har bopæl på en medlemsstats område, generelt kun sagsøges med krav om kompensation i sager om kontraktforhold ved retten i denne medlemsstat eller ved retten på det sted, hvor den omtvistede forpligtelse skal opfyldes. Dette sted er ved levering af tjenesteydelser, det sted i en medlemsstat, hvor tjenesteydelserne i henhold til aftalen er blevet leveret eller skulle have været leveret. I sager vedrørende driften af en filial, et agentur eller en lignende virksomhed kan en sådan person desuden sagsøges ved retten på det sted, hvor filialen, agenturet eller virksomheden er beliggende.\n8. Der findes en række undtagelser til denne generelle regel, men kun tre synes at kunne være relevante for hovedsagen.\n9. I henhold til artikel 16, stk. 1, kan sager, som en forbruger agter at rejse mod sin medkontrahent, for det første anlægges enten ved retterne i den medlemsstat, på hvis område medkontrahenten har bopæl, eller ved retten på det sted, hvor forbrugeren har bopæl. Denne undtagelse finder dog i henhold til artikel 15, stk. 3, ikke anvendelse på transportaftaler, bortset fra aftaler, hvorved der for en samlet pris ydes en kombination af rejse og ophold. I nærværende sag er der intet, der indikerer, om den omhandlede flyafgang var en del af en sådan pakkerejse.\n10. Artikel 23 (i forbindelse med forbrugeraftaler sammenholdt med artikel 17) omhandler for det andet de betingelser, hvorunder parterne i et retsforhold kan aftale, at en ret eller retterne i en medlemsstat skal være kompetente til at behandle tvister i forbindelse med dette retsforhold. I nærværende sag er der intet, der indikerer, om en sådan aftale er indgået.\n11. I henhold til artikel 24 er en ret i en medlemsstat, som en sagsøgt giver møde for, for det tredje kompetent, uanset kompetence, der følger af andre bestemmelser i forordningen, medmindre sagsøgte har givet møde for at bestride rettens kompetence. Såfremt en person, der har bopæl på en medlemsstats område, sagsøges ved en ret i en anden medlemsstat, men ikke giver møde, skal den pågældende ret derimod i henhold til artikel 26, stk. 1, erklære sig på embeds vegne inkompetent, hvis den ikke er kompetent efter reglerne i denne forordning.\n12. En anden bestemmelse, der kan være relevant for hovedsagen, er artikel 27, stk. 1, som bestemmer: »Såfremt krav, der har samme genstand og hviler på samme grundlag, fremsættes mellem de samme parter for retter i forskellige medlemsstater, udsætter enhver anden ret end den, ved hvilken sagen først er anlagt, på embeds vegne sagen, indtil denne rets kompetence er fastslået.«\nForordningen om flypassagerer\n13. Forordningen om flypassagerer fastsætter minimumsrettigheder for luftfartspassagerer ved boardingafvisning, aflysning af flyafgange eller forsinkelse af flyafgange (artikel 1, stk. 1). Den gælder for passagerer til en flyafgang fra en lufthavn, der er beliggende på en medlemsstats område, hvor traktaten finder anvendelse [artikel 3, stk. 1, litra a)], eller fra en lufthavn, der er beliggende i et tredjeland, når bestemmelseslufthavnen er beliggende på en medlemsstats område, såfremt det transporterende luftfartsselskab for den pågældende flyvning er et EF-luftfartsselskab [artikel 3, stk. 1, litra b)]. Ved et EF-luftfartsselskab forstås her et luftfartsselskab med en gyldig licens, der er udstedt af en medlemsstat [artikel 2, litra c)].\n14. Hvis en flyafgang aflyses, giver artikel 5, stk. 1, litra c), passagerer ret til kompensation i overensstemmelse med artikel 7. I henhold til artikel 7, stk. 1, litra c), er kompensationsbeløbet 600 EUR for alle flyvninger på mere end 3 500 km, som ikke er inden for Fællesskabet (kategorien for den flyvning, der er genstand for hovedsagen). For samme kategori af flyvninger nedsættes dette beløb imidlertid i henhold til artikel 7, stk. 2, litra c), med 50%, hvis en passager får tilbudt omlægning af rejsen på en alternativ flyvning, og ankomsttidspunktet ikke overstiger det planlagte ankomsttidspunkt på den oprindeligt reserverede flyvning med fire timer. For andre kategorier af flyvninger er den relevante forsinkelse med hensyn til ankomsttidspunktet to eller tre timer.\n15. Artikel 6 omhandler efter sin ordlyd luftfartsselskabers forpligtelser, når de med rimelighed forventer, at en flyafgang bliver forsinket ud over tidspunktet for den planlagte afgang. Disse forpligtelser gælder for flyvninger på mere end 3 500 km, som ikke er inden for Fællesskabet, når afgangen forsinkes med mere end fire timer. Afhængigt af de præcise omstændigheder skal luftfartsselskaber tilbyde forplejning (i form af forfriskninger, overnatning, transport osv.) og/eller refusion eller omlægning af rejsen.\n16. Denne artikel indeholder ikke bestemmelser om passagerers ret til at modtage kompensation i tilfælde af forsinkelse og omhandler ikke forsinkelse ud over det planlagte ankomsttidspunkt. Domstolen har dog fortolket artikel 5-7 sammen i lyset af forordningens mål om at sikre et højt beskyttelsesniveau for luftfartspassagerer, uanset om de måtte være udsat for boardingafvisning, aflysning eller forsinkelser, således, at passagerer på forsinkede flyafgange kan sidestilles med passagerer på aflyste flyafgange i forhold til anvendelsen af retten til kompensation, og de kan således påberåbe sig retten til kompensation i forordningens artikel 7, når de som følge af en forsinket flyafgang lider et tab af tid på tre timer eller mere (8).\n17. Forordningen om flypassagerer indeholder ingen specifikke bestemmelser om kompetence i tilfælde af tvister vedrørende dens anvendelse.\nForordningen om betalingspåkrav\n18. Forordningen om betalingspåkrav har til formål at forenkle og fremskynde grænseoverskridende sager om ubestridte pengekrav og nedbringe sagsomkostningerne [artikel 1, stk. 1, litra a)]. Den finder i henhold til en samlet læsning af artikel 2, stk. 1, og artikel 3, stk. 1, anvendelse på det civil- og handelsretlige område i sager, hvori mindst en af parterne har bopæl eller sædvanligt opholdssted i en anden medlemsstat end den, hvor den ret, som har fået forelagt en anmodning, er beliggende. Artikel 4 indfører den europæiske betalingspåkravsprocedure »for inddrivelse af et pengekrav på et angivet beløb, som er forfaldent på det tidspunkt, hvor anmodningen om et europæisk betalingspåkrav indgives«. En fordringshaver kan dog stadig forfølge et sådant krav ved brug af en anden procedure, der er hjemlet i en medlemsstats lov eller i EU-retten (artikel 1, stk. 2). I henhold til artikel 5, stk. 1, er den medlemsstat, hvori et europæisk betalingspåkrav udstedes, »udstedelsesstaten«, og artikel 5, stk. 3, definerer en »ret« som »alle myndigheder i en medlemsstat med kompetence for så vidt angår europæiske betalingspåkrav og andre dermed beslægtede spørgsmål«.\n19. Artikel 6, stk. 1, bestemmer: »Ved anvendelsen af denne forordning afgøres kompetencen efter de relevante fællesskabsretlige bestemmelser, særlig forordning (EF) nr. 44/2001.«\n20. I henhold til artikel 7, stk. 1, indgives en anmodning om et europæisk betalingspåkrav ved anvendelse af formular A i bilag I. Ud over oplysninger om selve kravet skal kompetencegrundlaget anføres. I afsnit 3 i standardformularen anføres 13 mulige grundlag, der ikke kræver yderligere præcisering, mens grundlag 14 er »Andet (præciseres)«. »Retningslinjer[ne] for udfyldelsen af anmodningsformularen«, også i bilag I, anfører bl.a.: »Hvis anmodningen vedrører et krav mod en forbruger i forbindelse med en forbrugeraftale, skal den indgives til den kompetente ret i den medlemsstat, hvor forbrugeren har bopæl. I andre tilfælde skal anmodningen indgives til den ret, der har kompetence i henhold til reglerne i [Bruxelles I-forordningen]. […]«\n21. I henhold til artikel 8 skal den ret, som har fået forelagt en anmodning om et europæisk betalingspåkrav, på grundlag af oplysningerne i anmodningsformularen undersøge, om betingelserne i bl.a. artikel 6 (om kompetence) er opfyldt. Denne undersøgelse kan have form af en »elektronisk procedure« (men det anføres ikke, hvad en sådan procedure kan omfatte). Hvis betingelserne ikke er opfyldt, afvises anmodningen i henhold til artikel 11. En sådan afvisning kan dog ikke appelleres, og den kan ikke være til hinder for enhver anden procedure. Hvis alle de omhandlede betingelser derimod er opfyldt, udstedes det europæiske betalingspåkrav og forkyndes for skyldneren i henhold til artikel 12.\n22. Artikel 16 har overskriften »Indsigelse mod det europæiske betalingspåkrav«. I henhold til artikel 16, stk. 1-3, kan skyldneren indgive en indsigelse mod det europæiske betalingspåkrav over for den udstedende ret senest 30 dage efter forkyndelsen ved anvendelse af en standardformular, på hvilken han blot skal angive, at han bestrider kravet, men ikke er forpligtet til at angive grundene hertil.\n23. Artikel 17, stk. 1, første afsnit bestemmer: »Indgives der en indsigelse inden for den frist, der er fastsat i artikel 16, stk. 2, fortsætter sagen ved de kompetente retter i udstedelsesstaten efter de almindelige civile retsplejeregler, medmindre fordringshaveren udtrykkeligt har anmodet om, at sagen i så fald hæves« (hvilket han kan gøre ved at udfylde tillæg 2 til standardformularen). Overgangen til almindelig civil retssag er i henhold til artikel 17, stk. 2, underlagt loven i udstedelsesstaten.\n24. Er der ikke indgivet en indsigelse til den udstedende ret inden for fristen, skal den udstedende ret i henhold til artikel 18, stk. 1, straks erklære det europæiske betalingspåkrav for eksigibelt.\n25. Artikel 20 omhandler »Prøvelse i særlige tilfælde«. Artikel 20, stk. 2, bestemmer navnlig følgende: »Efter udløbet af den frist, der er fastsat i artikel 16, stk. 2, har skyldneren [...] ret til at anmode om prøvelse af det europæiske betalingspåkrav ved den kompetente ret i udstedelsesstaten, såfremt betalingspåkravet klart er blevet udstedt med urette i forhold til betingelserne i denne forordning, eller som følge af andre ekstraordinære omstændigheder.« Fastslår retten, at prøvelsen er berettiget, er det europæiske betalingspåkrav i henhold til artikel 20, stk. 3, uvirksomt. Ellers forbliver det virksomt.\n26. Artikel 26 bestemmer: »Alle processuelle spørgsmål, som ikke specifikt er behandlet i denne forordning, afgøres efter national lov.«\n27. I henhold til § 59, stk. 1, i lov nr. 50 af 2009 om betalingspåkravsproceduren (2009. évi L. törvény a fizetési meghagyásos eljárásról) har notarer kompetence til at udstede et europæisk betalingspåkrav, der er gældende i hele Ungarn.\n28. I henhold til samme lovs § 38, stk. 1 og 3, skal notaren, hvis der gøres indsigelse mod et betalingspåkrav, videresende sagen til den ret, som sagsøgeren har udpeget, eller, såfremt en sådan ret ikke er blevet udpeget, til den ret, der har stedlig kompetence i medfør af bestemmelserne i lov nr. 3 af 1952 om retspleje (1952. évi III. törvény a polgári perrendtartásról).\n29. I en sag mod en juridisk person, der ikke har sit vedtægtsmæssige hjemsted i Ungarn, fastsættes den stedligt kompetente ret i henhold til denne lovs § 30, stk. 2, på grundlag af sagsøgerens vedtægtsmæssige hjemsted, når denne er en hjemmehørende juridisk person, eller sagsøgerens bopæl eller opholdssted, når denne er en fysisk person.\n30. Sager om en fordring, der vedrører en transaktion, som en erhvervsdrivende har gennemført i forbindelse med udøvelsen af sin virksomhed, kan i henhold til § 36, stk. 2, anlægges ved retten på det sted, hvor aftalen blev indgået, eller på det sted, hvor aftalen skal opfyldes. § 37 bestemmer, at en sag, hvorunder der nedlægges påstand om betaling af erstatning, kan anlægges ved retten på det sted, hvor den skadeforvoldende begivenhed har fundet sted.\n31. Den ret, for hvilken sagen er indbragt, påser i henhold til § 43, stk. 1, af egen drift, om den er stedligt kompetent, men den prøver kun rigtigheden af de omstændigheder, der er påberåbt for at godtgøre den stedlige kompetence, såfremt påstandene er i strid med velkendte omstændigheder eller omstændigheder, som retten selv er bekendt med, eller såfremt påstandene er usandsynlige, eller modparten bestrider disse.\n32. Når der foreligger en kompetencekonflikt, udpeger Kúria i henhold til § 45, stk. 1, og § 45, stk. 2, litra c), den kompetente ret.\n33. Den ret, for hvilken sagen er indbragt, afviser sagen uden begrundelse, hvis det er godtgjort, at i) de ungarske retter ikke er kompetente til at behandle tvisten i henhold til lov eller internationale konventioner, ii) en anden ret eller myndighed er sagligt kompetent til at behandle sagen, eller iii) en anden ret er stedligt kompetent til at behandle tvisten.\n34. I henhold til § 157 henlægges sagen, hvis sagen allerede af sådanne grunde burde have været afvist uden begrundelse. I de tilfælde, hvor sagen ikke kan afvises uden begrundelse, og hvor det ikke kan fastslås, at en ungarsk ret er stedligt kompetent i henhold til andre bestemmelser, skal retten i henhold til § 157/A, stk. 1, henlægge sagen, bl.a. hvis sagsøgeren ikke har givet møde i forbindelse med det første retsmøde og ikke har fremlagt processkrift.\n35. I forelæggelsesafgørelsen gives der følgende redegørelse for de faktiske omstændigheder og hovedsagens gang.\n36. En flypassager overdrog sin ret til kompensation som følge af en forsinket flyafgang til Flight Refund Ltd (herefter »Flight Refund«), et selskab med hjemsted i Det Forenede Kongerige, der er specialiseret i at inddrive sådanne krav. Flight Refund indgav derefter en anmodning til en ungarsk notar om at indlede en europæisk betalingspåkravsprocedure mod Deutsche Lufthansa AG (herefter »Lufthansa«), et selskab med hjemsted i Tyskland. Flight Refund begrundede sit krav, der vedrørte et beløb på 600 EUR, med henvisning til, at selskabet havde ret til kompensation fra Lufthansa som følge af, at flyafgangen LH 7626 var blevet mere end tre timer forsinket (9).\n37. Notaren udstedte det europæiske betalingspåkrav uden at undersøge, hvor aftalen var indgået, eller hvor den skulle opfyldes, hvor den påståede skadeforvoldende begivenhed var indtruffet, hvor det luftfartsselskab, med hvilket der var indgået en aftale, havde hjemsted, eller flyafgangens bestemmelsessted. Notaren fastslog, at hun var kompetent med den begrundelse, at Ungarn er en stat, der har tiltrådt Montrealkonventionen. Lufthansa fremsatte indsigelse mod betalingspåkravet, idet selskabet gjorde gældende, at det ikke betjente den pågældende flyafgang, som blev betjent af United Airlines (10).\n38. Flight Refunds advokat anførte, at hun i forbindelse med, at sagen skulle fortsættes som en almindelig retssag, ikke var i stand til at udpege den ret, der var kompetent til at behandle en sådan retssag. Notaren anmodede derefter Kúria om at udpege den kompetente ret og anførte følgende: De ungarske retter var kompetente i henhold til Montrealkonventionens artikel 33, stk. 1, det var ikke muligt at fastlægge, hvilken ret der konkret var kompetent til at behandle sagen, idet ingen af parterne havde hjemsted i Ungarn, hverken stedet for aftalens indgåelse eller opfyldelse var angivet i anmodningen, fordi flyafgangen LH7626 betjener flyruten mellem Newark og London Heathrow, kunne det sted, hvor den skadeforvoldende begivenhed var indtruffet, enten være i De Forenede Stater eller i Det Forenede Kongerige, og Lufthansa gjorde gældende, at ruten blev betjent af United Airlines.\n39. På grundlag af sin fortolkning af denne situation har Kúria forelagt Domstolen fem præjudicielle spørgsmål, hvoraf de første tre vedrører et krav om kompensation baseret på Montrealkonventionens artikel 19 og samspillet mellem værnetingsbestemmelserne i denne konvention og værnetingsbestemmelserne i forordningen om betalingspåkrav og Bruxelles I-forordningen. Det fjerde spørgsmål vedrører muligheden for, at retten af egen drift foretager prøvelse af et europæisk betalingspåkrav, der er udstedt i strid med de relevante regler, eller for at sagen henlægges, mens det femte spørgsmål vedrører den mulige forpligtelse til at udpege en ungarsk ret til at behandle en sag vedrørende et sådant betalingspåkrav, selv om der ikke foreligger andre tilknytningsmomenter, der kan begrunde de ungarske retters kompetence.\n40. Skriftlige indlæg blev indledningsvis indgivet af den tyske og den ungarske regering samt af Kommissionen og blev meddelt bl.a. parterne i hovedsagen.\n41. Flight Refunds advokat skrev derefter til Domstolen og påpegede, at hun havde informeret Kúria om, at forordningen om flypassagerer og ikke Montrealkonventionens artikel 19 lå til grund for kravet om kompensation, selv om Montrealkonventionens artikel 33 lå til grund for anbringendet om de ungarske retters kompetence. Hun forklarede, at hun ikke havde anført grundlaget for kravet i anmodningsformularen, fordi der ikke var et afsnit til denne oplysning. Hun havde dog anført Montrealkonventionens artikel 33 som kompetencegrundlag i afsnit 3, punkt 14, i formularen, fordi denne bestemmelse indeholdt en kompetenceregel vedrørende kompensationskrav som følge af forsinket transport af flypassagerer, mens forordningen om flypassagerer ikke indeholdt en sådan regel.\n42. I lyset af denne skrivelse og i henhold til artikel 101, stk. 1, i Domstolens procesreglement anmodede Domstolen Kúria om at præcisere retsgrundlaget for det krav, der er omtvistet i hovedsagen, og identiteten af det transporterende luftfartsselskab for så vidt angår forordningen om flypassagerer.\n43. Som svar anførte Kúria, at artikel 6 og 7 i forordningen om flypassagerer lå til grund for Flight Refunds krav, men at Montrealkonventionens artikel 33 lå til grund for anbringendet om de ungarske retters kompetence. I dette lys trak Kúria sine første tre spørgsmål tilbage og ændrede det femte. Da den i henhold til de nationale procedureregler ikke kunne høre beviser om sagens realitet, kunne den ikke fremlægge yderligere oplysninger om identiteten af det transporterende luftfartsselskab.\n44. De to spørgsmål, som Domstolen har fået forelagt med henblik på præjudiciel afgørelse, lyder nu som følger:\n»1) Kan et europæisk betalingspåkrav, der er udstedt i strid med […] formålet med [forordningen om betalingspåkrav] eller af en myndighed, der ikke har international kompetence, gøres til genstand for en prøvelse af egen drift? Skal en ret af egen drift eller efter anmodning henlægge en sag, der anlægges som følge af en indsigelse, såfremt retten ikke er kompetent?\n2) Såfremt de ungarske retter er kompetente til at behandle en retssag, skal den relevante kompetenceregel da af Kúria, for hvilken sagen er indbragt med henblik på udpegelse af en ret, fortolkes således, at der skal udpeges mindst én ret, der er forpligtet til at behandle realiteten i den retssag, der er anlagt som følge af en indsigelse, også selv om der i henhold til medlemsstatens procedureregler ikke foreligger materiel eller processuel kompetence?«\n45. Kúria anførte yderligere i sit svar, at det stadig var vigtigt at afgøre, hvorvidt kompetence i forbindelse med en europæisk betalingspåkravsprocedure vedrørende et krav i henhold til denne forordning er underlagt Montrealkonventionen, Bruxelles I-forordningen eller andre regler, når forordningen om flypassagerer ikke indeholder de nødvendige regler. Kúria ønskede endvidere oplyst, om artikel 17, stk. 1, i forordningen om betalingspåkrav fastsætter en kompetenceregel, der uafhængigt af Bruxelles I-forordningen fastsætter kompetencen for udstedelsesstatens retter.\n46. Efter indgivelsen af Kúrias svar og omformulerede spørgsmål har kun Ungarn indgivet et yderligere skriftligt indlæg. Der er ikke afholdt retsmøde, og ingen har fremsat anmodning herom.\n47. I sit indlæg har den tyske regering anført, at anmodningen om præjudiciel afgørelse ikke kan antages til realitetsbehandling enten i sin helhed, da det fremgår af Flight Refunds websted, at selskabet har indstillet dets virksomhed, eller med hensyn til de første tre spørgsmål, da fortolkningen af Montrealkonventionen ikke er relevant for at afgøre tvisten i hovedsagen.\n48. Da Kúria har bekræftet, at sagen stadig verserer, og har trukket sine første tre spørgsmål tilbage, er der ikke behov for at overveje disse aspekter yderligere.\nRealiteten med hensyn til anmodningen om præjudiciel afgørelse\n49. Det grundlæggende spørgsmål i denne sag er følgende: Hvad skal der gøres, når et europæisk betalingspåkrav er blevet udstedt af en myndighed i en medlemsstat, hvis retter ikke har kompetence til at påkende det krav, der rejses i påkravet, og når en sag, der anlægges som følge af en indsigelse, skal prøves ved »den kompetente ret i udstedelsesstaten«? Som den tyske regering har påpeget, omhandler forordningen om betalingspåkrav ikke en sådan situation.\n50. Med sine spørgsmål har Kúria udstukket to mulige løsninger. Kúria kan for det første selv – uden at skulle udpege en ret til at påkende realiteten i det underliggende krav – være kompetent til at foretage en prøvelse af det europæiske betalingspåkrav, der – såfremt betalingspåkravet klart er blevet udstedt med urette i forhold til betingelserne i forordningen om betalingspåkrav – fører til en afgørelse om, at det var uvirksomt, eller til henlæggelse af sagen. Det kan for det andet kræves, at Kúria udpeger en ungarsk ret til at påkende kravet, selv om der ikke kan udpeges et kompetencegrundlag.\n51. Inden det undersøges, om en af disse løsninger kan benyttes (ingen af dem kan tilsyneladende fortolkes som påkrævede i henhold til reglerne, og det synes bedst at undersøge dem under ét), vil det efter min opfattelse være nyttigt at undersøge, hvad der indtil videre er eller ikke er sket i sagen i forhold til, hvad der burde være sket. Det bør i den forbindelse bemærkes, at den komplicerede situation, som Kúria nu skal vikle sig ud af, grundlæggende skyldes elementære fejl begået først af Flight Refund og dets advokat og derefter af notaren, som udstedte det europæiske betalingspåkrav. Disse fejl forpurrer i høj grad det formål om at forenkle og fremskynde grænseoverskridende sager om ubestridte pengekrav, der er fastsat i forordningen om betalingspåkrav (11).\n52. Flight Refund burde for det første ikke have påberåbt sig Montrealkonventionen som begrundelse for udstedelsen af et europæisk betalingspåkrav over for Lufthansa i Ungarn (12). I henhold til artikel 6 i forordningen om betalingspåkrav afgøres kompetencen efter »de relevante fællesskabsretlige bestemmelser, særlig forordning (EF) nr. 44/2001«. Selv om »de relevante fællesskabsretlige bestemmelser« i princippet kan omfatte Montrealkonventionen, har Domstolen, som det også er blevet påpeget i de skriftlige indlæg, allerede fastslået, at kompetence vedrørende et krav i henhold til forordningen om flypassagerer alene er underlagt Bruxelles I-forordningen (13). I »Retningslinjer[ne] for udfyldelsen af anmodningsformularen« vedrørende et europæisk betalingspåkrav anføres det desuden tydeligt, at det er bestemmelserne i Bruxelles I-forordningen, som skal overholdes (jf. punkt 20 ovenfor). Det siger under alle omstændigheder sig selv, at enhver kompetenceregel, der er indeholdt i Montrealkonventionen, vedrører sager, som er anlagt i forbindelse med krav, der er underlagt denne konvention, og ikke krav, der er underlagt andre instrumenter. I modsætning til Bruxelles I-forordningen har Montrealkonventionen ikke til formål at fastlægge generelle kompetenceregler.\n53. For det andet burde Flight Refunds advokat selv i forbindelse med påberåbelsen af Montrealkonventionen have vidst, at der findes to forskellige ungarske versioner af dette instrument (14), og at ingen af dem er autentiske, men hvor i det mindste den ene udgave kan fortolkes således, at »inden for en af de kontraherende staters territorium« ikke udgør et selvstændigt kompetencegrundlag, der kan stå alene, og at det derfor var nødvendigt at henvise til en autentisk udgave af konventionen.\n54. Den notar, der modtog anmodningen om et europæisk betalingspåkrav, burde for det tredje have undersøgt det af Flight Refund anførte om, at Montrealkonventionens artikel 33 udgjorde kompetencegrundlaget. Det er korrekt, at en sådan undersøgelse i henhold til artikel 8 i forordningen om betalingspåkrav kan have form af en »elektronisk procedure«, hvilket naturligvis kan give anledning til fejl. På den anden side er en ungarsk notar for så vidt angår forordningen om betalingspåkrav en officiel myndighed og må som sådan antages at have kendskab til de regler, som vedkommende skal forvalte, og at påtage sig ansvaret for den måde, hvorpå disse regler forvaltes.\n55. Både Flight Refunds advokat og notaren burde således have undersøgt de mulige kompetencegrundlag i henhold til kun Bruxelles I-forordningen. Disse mulige grundlag er følgende.\n56. Det første kompetencegrundlag efter Bruxelles I-forordningen er retterne i den medlemsstat, på hvis område sagsøgte har bopæl (artikel 2, stk. 1) – i nærværende sag Tyskland. Det andet, som vedrører sager om kontraktforhold, er retterne på det sted, hvor den forpligtelse, der ligger til grund for sagen, er opfyldt eller skal opfyldes [artikel 5, stk. 1. litra a)]. Da kravet om kompensation følger af en påstået forsinket ankomst, må dette sted efter min opfattelse være ankomststedet, dvs. London. De retter, til hvilke en anmodning om et europæisk betalingspåkrav burde rettes, og som med størst sandsynlighed er kompetente, var følgelig Tyskland eller England.\n57. En tredje mulighed er retterne på det sted, hvor en filial, et agentur eller en lignende virksomhed tilhørende Lufthansa var etableret (artikel 5, stk. 5), hvis billetten blev købt af en sådan filial, et sådant agentur eller en sådan lignende virksomhed. Dette er sandsynligvis tilfældet og kan, eftersom passageren tilsyneladende har bopæl i Ungarn, danne grundlag for de ungarske retters kompetence. Kúria skulle dog undersøge sagen, da der i denne fase ikke foreligger bevis for, hvor billetten blev købt.\n58. Det bemærkes – selv om det ikke er direkte relevant – at de ovennævnte tre kompetencegrundlag svarer til grundlagene i Montrealkonventionens artikel 33, stk. 1, når der ses bort fra formuleringen »inden for en af de kontraherende staters territorium«.\n59. Et andet muligt grundlag for de ungarske retters kompetence er passagerens bopæl. Det er korrekt, at den ungarske regel, som giver en fysisk person, der har bopæl eller opholdssted i Ungarn, mulighed for at anlægge sag i Ungarn mod en juridisk person, der ikke har sit hjemsted dér (15), ikke umiddelbart er fuldt forenelig med Bruxelles I-forordningen, hvis det er en generelt anvendelig regel. En sådan regel ville være en direkte modsætning til den generelle regel i Bruxelles I-forordningen, som giver retterne i den medlemsstat, på hvis område sagsøgte har bopæl, fortrinsstilling (16). Forordningen tillader dog ikke en sådan mulighed under visse omstændigheder, herunder når den fysiske person er forbruger og rejser sag mod den anden part i en forbrugeraftale, der, hvis der er tale om en transportaftale, er en del af en pakkerejse (17).\n60. Omstændighederne omkring den omhandlede aftale bør i alle tilfælde undersøges nærmere af Kúria. Jeg tvivler dog på, om et sådant kompetencegrundlag kan lægges til grund, når den pågældende forbruger har overdraget sit krav til en inddrivelsesvirksomhed, som eksempelvis Flight Refund. Selv om overdragelse af et krav ikke er omhandlet i Bruxelles I-forordningen (18), og jeg ikke kender eksempler på retspraksis herom, er det klart, at den undtagelse, hvorefter retterne i den medlemsstat, på hvis område forbrugeren har bopæl, tildeles samme vægt som retterne i den medlemsstat, på hvis område sagsøgte har bopæl, har til formål at lette den svage aftalepart for den byrde, der er forbundet med at rejse en sag ved en udenlandsk ret (19). Dette hensyn er ikke længere relevant, når sagsøgeren ikke er den svage aftalepart – altså forbrugeren – men en professionel inddrivelsesvirksomhed (20).\n61. Endelig er det muligt, at betingelserne og vilkårene for salget af billetten indeholdt en bestemmelse om kompetence. Hvis det er tilfældet, skulle gyldigheden heraf vurderes i forhold til bestemmelserne i artikel 23 og, hvis relevant, Bruxelles I-forordningens artikel 17 (21).\n62. Ud fra de foreliggende oplysninger kan de ungarske retters internationale kompetence til at behandle kravet om kompensation efter forordningen om flypassagerer efter min opfattelse ikke fuldstændigt udelukkes på grundlag af Bruxelles I-forordningen, selv om hverken Domstolen eller Kúria har nogen oplysninger, hvoraf en sådan kompetence klart fremgår. Kompetence kan dog ikke følge af Montrealkonventionen, og der kræves flere oplysninger for at fastsætte kompetence på grundlag af Bruxelles I-forordningen.\n63. Kúria har oplyst Domstolen om, at den ikke har beføjelse til at høre beviser om sagens realitet. Det tilkommer ikke Domstolen at fortolke ungarsk ret, men det forekommer mig plausibelt, at de bestemmelser, som Kúria har citeret, og som er beskrevet i punkt 29 ff. ovenfor, ikke er til hinder for, at den tager stilling til formaliteten. I overensstemmelse med Domstolens faste praksis er det under alle omstændigheder min opfattelse, at den ungarske retsplejelov skal fortolkes således, at den giver fuld virkning til EU-rettens bestemmelser, herunder bestemmelserne vedrørende kompetence (22).\n64. Hvis en udførlig undersøgelse af alle de faktiske omstændigheder, der er relevante for spørgsmålet om kompetence i lyset af Bruxelles I-forordningen, viste, at de ungarske retter havde kompetence til at påkende Flight Refunds krav over for Lufthansa på grundlag af Domstolens fortolkning af forordningen om flypassagerer, ville Kúrias vanskeligheder ikke opstå.\n65. I det følgende antager jeg derfor, at en sådan undersøgelse er foretaget og har ført til den konklusion, at disse retter ikke har kompetence til at påkende dette krav. Under disse omstændigheder er Kúria ganske enkelt ikke i stand til at udpege en kompetent ret i udstedelsesstaten, for hvilken sagen kan fortsætte efter de almindelige civile retsplejeregler i overensstemmelse med artikel 17, stk. 1, i forordningen om betalingspåkrav.\n66. Historien slutter dog ikke med notarens uberettigede udstedelse af det europæiske betalingspåkrav.\n67. Dette påkrav blev sendt til Lufthansa, som indgav en indsigelse. Lufthansa anførte, selv om det ikke var påkrævet, grundlaget for afvisningen af ansvar, nemlig at det ikke var det transporterende luftfartsselskab for den omhandlede flyvning. Hvis dette kunne udgøre et møde for retten for så vidt angår Bruxelles I-forordningens artikel 24, kunne dette have givet de ungarske retter kompetence (23). Domstolen har dog fastslået, at indgivelse af en indsigelse mod et europæisk betalingspåkrav ikke kan anses for et møde for retten for så vidt angår Bruxelles I-forordningens artikel 24, selv om denne indsigelse er ledsaget af anbringender om sagens realitet (24).\n68. Indsigelsen betyder for det første, at det europæiske betalingspåkrav ikke kan erklæres for eksigibelt i overensstemmelse med artikel 18 i forordningen om betalingspåkrav, og for det andet, at sagen skal fortsætte ved »de kompetente retter i udstedelsesstaten« i henhold til denne forordnings artikel 17, stk. 1.\n69. Indtil sagen kan fortsætte, befinder Flight Refunds krav sig således i et limbo. Der er udstedt et europæisk betalingspåkrav, men det kan ikke erklæres for eksigibelt. I forordningen om betalingspåkrav anføres det tydeligt, at sagen skal fortsætte i udstedelsesstaten, dvs. Ungarn.\n70. Dette er tydeligvis det korrekte forløb, hvis det antages, at retterne i denne medlemsstat har international kompetence til at påkende kravet, hvilket i princippet er tilfældet, hvis den myndighed, der udstedte det europæiske betalingspåkrav, korrekt har undersøgt sin egen kompetence i overensstemmelse med artikel 6 og 8 i forordningen om betalingspåkrav. Lovgiver har dog tilsyneladende ikke fuldt ud taget højde for muligheden for, at udstedelsesstatens retter eventuelt ikke har international kompetence til at påkende det underliggende krav.\n71. Selv om artikel 1, stk. 2, i forordningen om betalingspåkrav bestemmer, at forordningen ikke er til hinder for, at en fordringshaver kan forfølge et krav ved brug af en anden procedure, kan dette efter min opfattelse ikke fortolkes således, at kravet kan forfølges – eller betalingspåkravet kan håndhæves – ved brug af en samtidig procedure, hvilket kan føre til dobbelt håndhævelse. Så længe den europæiske betalingspåkravsprocedure ikke er afsluttet, følger det i stedet af Bruxelles I-forordningens artikel 27, at en anden ret ikke kan påkende kravet.\n72. Som jeg har foreslået (25), og som det er påpeget i de indlæg, som Domstolen har modtaget, gives der i bestemmelserne ikke en specifik løsning, der kan anvendes på omstændighederne i hovedsagen. Der skal således findes en løsning, der ikke er i strid med bestemmelserne, og som gør det muligt at afslutte den europæiske betalingspåkravsprocedure, som giver Flight Refund mulighed for at forfølge sit krav (hvis det stadig ønsker at gøre det), og som giver Lufthansa mulighed for at forsvare sig ved en ret, der har kompetence i overensstemmelse med Bruxelles I-forordningen.\n73. Lufthansa har i sin indsigelse ikke rejst spørgsmålet om notarens manglede stedlige kompetence. Selv om Lufthansa havde gjort det, ville det efter min opfattelse ikke have ændret den proceduremæssige situation. Indsigelsen, hvor den pågældende part som standard ikke har mulighed for at angive en begrundelse for indsigelsen, ville efter min opfattelse have haft samme virkning som under de faktiske omstændigheder i hovedsagen: Sagen ville stadig have skullet fortsætte ved de kompetente retter i udstedelsesstaten, og det ville stadig have været umuligt at udpege en sådan ret.\n74. Lufthansa kunne i overensstemmelse med artikel 20, stk. 2, i forordningen om betalingspåkrav muligvis have rejst spørgsmålet om notarens manglende stedlige kompetence efter udløbet af fristen for indgivelse af indsigelsen (og dermed implicit efter, at det europæiske betalingspåkrav var blevet erklæret for eksigibelt), med den begrundelse, at påkravet klart var »blevet udstedt med urette i forhold til betingelserne i denne forordning« – et udtryk, der efter min opfattelse skal fortolkes således, at det omfatter situationer, hvor påkravet er blevet udstedt af en myndighed, der klart ikke havde international kompetence i henhold til Bruxelles I-forordningen. Dette ville have krævet, at Lufthansa anmodede om prøvelse af betalingspåkravet ved »den kompetente ret i udstedelsesstaten«, som, hvis denne fandt prøvelsen berettiget, ville have skullet erklære det europæiske betalingspåkrav for uvirksomt. Dette ville have afsluttet sagen (medmindre kravet blev fremsat igen under den samme eller en anden procedure ved en kompetent ret).\n75. Jeg antyder ikke, at Lufthansa burde have gjort dette. Det synes forretningsmæssigt set usandsynligt, at dette ville have været i Lufthansas interesse. Jeg mener dog, at en sådan situation bør overvejes og sammenlignes med situationen i hovedsagen.\n76. Når skyldneren anmoder om prøvelse i henhold til artikel 20, stk. 2, i forordningen om betalingspåkrav, er det klart, at der for det første altid må være en »kompetent ret i udstedelsesstaten«, som kan foretage denne prøvelse, selv om – hvilket kan være tilfældet – der ikke er en ret i denne stat med kompetence til at påkende det underliggende krav. Hvis dette ikke var tilfældet, ville det være umuligt at rette op på situationer, hvor et europæisk betalingspåkrav er blevet udstedt af en myndighed, der ikke har international kompetence, og det skal være muligt.\n77. Eftersom identifikationen af den kompetente ret ikke er omhandlet i forordningen om betalingspåkrav, følger det endvidere af denne forordnings artikel 26, at det afgøres efter national lov. I Ungarn skal denne nationale lov (26) derfor fortolkes således, at Kúria – såfremt den kompetente ret ikke automatisk kan udpeges på grundlag af hjemstedet for den notar, der udstedte det europæiske betalingspåkrav – både kan og skal udpege den kompetente ret. Hvis betalingspåkravet blev udstedt med urette, skal denne domstol afslutte sagen med en afgørelse om, at dette betalingspåkrav er uvirksomt. Den kompetente ret er imidlertid i denne situation ikke den ret, der har kompetence til at påkende det underliggende krav. Det er den ret, der har kompetence til at prøve lovligheden af det europæiske betalingspåkrav.\n78. Dette er dog også kernen i situation i hovedsagen. Kúria skal i princippet i medfør af sine forpligtelser i henhold til den ungarske retsplejelov, sammenholdt med bestemmelserne i artikel 17, stk. 1, i forordningen om betalingspåkrav og sin pligt til at sikre den fulde virkning af EU-rettens kompetenceregler, udpege en ret, der er kompetent til at påkende det underliggende krav. For at gøre det skal Kúria undersøge alle de faktiske omstændigheder, der er relevante for fastsættelsen af kompetence. Den eneste situation, hvor Kúria ikke kan foretage en sådan udpegelse, er, hvis den har fastslået, at de ungarske retter ikke har international kompetence.\n79. I denne situation ville det derfor være logisk at udpege en ret, der ville have været kompetent til at prøve gyldigheden af det europæiske betalingspåkrav, hvis skyldner havde anmodet om prøvelse i henhold til artikel 20, stk. 2, i forordningen om betalingspåkrav, og som også er sagligt kompetent til at påkende krav af den omhandlede type. Denne ret vil derefter i henhold til Bruxelles I-forordningens artikel 26, stk. 1, på embeds vegne skulle erklære sig for inkompetent til at behandle kravet, medmindre sagsøgte har givet møde for at bestride rettens kompetence. Sagsøgeren vil derefter kunne forfølge kravet ved en anden kompetent ret. Hvis sagsøgte ikke gav møde med et andet formål, vil rettens kompetence blive fastsat i henhold til Bruxelles I-forordningens artikel 24 og sagen kunne fortsætte i henhold til artikel 17 i forordningen om betalingspåkrav.\n80. En sådan løsning, som bredt svarer til den løsning, som er skitseret i Kúrias andet spørgsmål, er efter min opfattelse ikke i strid med nogen af de relevante bestemmelser. Der kan uden tvivl opstå problemer, hvis det ikke er muligt at udpege en ret, som både er kompetent til at prøve gyldigheden af det europæiske betalingspåkrav og sagligt kompetent til at påkende krav af den omhandlede type.\n81. Den anden løsning, som Kúria skitserer med sit første spørgsmål, indebærer, at Kúria af egen drift foretager en prøvelse af det europæiske betalingspåkrav. Dette ville opnå det krævede resultat på en måde, der ikke er væsentligt forskellig fra den anden løsning, men det forekommer mig i mindre omfang at være i overensstemmelse med bestemmelserne i forordningen om betalingspåkrav, for så vidt som denne forordnings artikel 20 ikke omhandler prøvelse af egen drift, men kun prøvelse efter skyldners anmodning.\n82. Det beløb, der er omhandlet i hovedsagen i nærværende sag, er lille (27), men jeg anerkender, at andre europæiske betalingspåkravsprocedurer kan omhandle betydeligt højere beløb. I alle tilsvarende situationer er den endelige løsning på det rejste problem dog klar: Af hensyn til alle parter skal den europæiske betalingspåkravsprocedure afsluttes således, at kravet, hvis det ønskes, kan forfølges ved en kompetent ret. Hvis problemet var blevet rejst ved en lavere ret, er det tænkeligt, at man havde fundet en pragmatisk løsning uden at anmode Domstolen om en præjudiciel afgørelse.\n83. Sagen skal dog stadig afgøres af en ret, hvis afgørelser ikke kan påklages i henhold til national lov, og som derfor i henhold til artikel 267, stk. 3, i TEUF, ikke havde andre muligheder end at anmode om en sådan afgørelse. Kúria opfyldte loyalt denne forpligtelse. Selv om ingen af de løsninger, som Kúria selv udpegede, (efter min opfattelse) ville sikre et tilfredsstillende resultat, har det derfor været nødvendigt, at Domstolen behandlede sagen udførligt.\n84. Dette forekommer mig at være et typisk eksempel på en sag, hvor en mindre intensiv behandling umiddelbart synes hensigtsmæssig – eksempelvis den »grønt lys«-procedure, som min forgænger, Sir Francis Jacobs (28) var ivrig fortaler for, eller en anden ordning. I betragtning af Domstolens voksende arbejdsbyrde og det pres, der lægges på Domstolen for at få den til hurtigt at besvare de nationale retters spørgsmål, kan det overvejes at genoptage drøftelserne af dette spørgsmål.\n85. I lyset af alle de foregående betragtninger mener jeg, at Domstolen bør besvare anmodningen om en præjudiciel afgørelse fra Kúria (Ungarn) som følger:\n»Europa-Parlamentets og Rådets forordning (EF) nr. 1896/2006 af 12. december 2006 om indførelse af en europæisk betalingspåkravsprocedure skal fortolkes således, at\na) når et europæisk betalingspåkrav er blevet udstedt af en ret eller myndighed i en medlemsstat, men der ikke kan identificeres et grundlag for at fastsætte den stedlige kompetence for denne medlemsstats retter for så vidt angår det krav, der forfølges,\nb) når skyldner har indgivet en indsigelse, der i henhold til artikel 17, stk. 1, i forordning (EF) nr. 1896/2006 betyder, at sagen fortsætter ved de kompetente retter i denne medlemsstat efter de almindelige civile retsplejeregler, og\nc) når kun en højere ret i henhold til disse regler kan udpege en sådan kompetent ret,\nbør denne højere ret udpege en ret, der ville have været kompetent til at prøve gyldigheden af det europæiske betalingspåkrav, hvis skyldner havde anmodet om prøvelse i henhold til artikel 20, stk. 2, i forordning (EF) nr. 1896/2006, og som også er sagligt kompetent til at påkende krav af den omhandlede type.«\n2 – Konvention om indførelse af visse ensartede regler for international luftbefordring, indgået i Montreal den 28.5.1999, undertegnet af Det Europæiske Fællesskab den 9.12.1999 på grundlag af artikel 300, stk. 2, EF, godkendt på vegne af EF ved Rådets afgørelse 2001/539/EF af 5.4.2001 (EFT L 194, s. 38).\n3 – Rådets forordning (EF) nr. 44/2001 af 22.12.2000 om retternes kompetence og om anerkendelse og fuldbyrdelse af retsafgørelser på det civil- og handelsretlige område (EFT 2001 L 12, s. 1).\n4 – Europa-Parlamentets og Rådets forordning (EF) nr. 261/2004 af 11.2.2004 om fælles bestemmelser om kompensation og bistand til luftfartspassagerer ved boardingafvisning og ved aflysning eller lange forsinkelser og om ophævelse af forordning (EØF) nr. 295/91 (EUT L 46, s. 1).\n5 – Europa-Parlamentets og Rådets forordning (EF) nr. 1896/2006 af 12.12.2006 om indførelse af en europæisk betalingspåkravsprocedure (EUT L 399, s. 1).\n6 – Der findes tilsyneladende to »officielle« udgaver af Montrealkonventionen på ungarsk, en i Den Europæiske Unions Tidende, ungarsk specialudgave, kapitel 7, bind 5, s. 492, og en anden i 2005. évi VII. törvény (lov nr. 7 af 2005), som gennemførte konventionen i ungarsk ret. Ingen af dem er dog en autentisk udgave af selve Montrealkonventionen. Der er en betydelig forskel mellem ordlyden af de to udgaver af artikel 33, stk. 1, men ordene »either […] or […]« i den engelske udgave gengives i begge udgaver med »vagy […] vagy […]«. I udgaven i Den Europæiske Unions Tidende er der intet komma foran det første »vagy«, og det betyder, at det snarere læses som »or« i stedet for »either«. I udgaven i lov nr. 7 af 2005 er der dog indsat komma, men Kúria gengiver bestemmelsen uden komma i forelæggelsesafgørelsen. I begge udgaver er der komma foran det andet »vagy«.\n7 – De andre autentiske udgaver er den arabiske, den kinesiske og den russiske udgave. På fransk er ækvivalenten til »either […] or […]« »soit […] soit […]« og på spansk »sea […] sea […]«. På begge sprog er der komma foran det første element i parret, så det er tydeligt, at »inden for en af de kontraherende staters territorium« er en betingelse, der gælder for begge de efterfølgende muligheder.\n8 – Domme Sturgeon m.fl. (C-402/07 og C-432/07, EU:C:2009:716, præmis 40-69) og Nelson m.fl. (C-581/10 og C-629/10, EU:C:2012:657, præmis 28-40). Jf. også dom Folkerts (C-11/11, EU:C:2013:106). I sagen Sturgeon m.fl. (dommens præmis 57 og 58) nåede Domstolen frem til et udifferentieret kriterium for tab af tid på tre timer eller mere for alle flyvninger (i modsætning til de differentierede forsinkelser på to, tre eller fire timer, der afhængigt af flyvningens kategori er fastsat i artikel 6 og 7 i forordningen om flypassagerer) ved hjælp af en konstrueret beregning baseret på artikel 5, stk. 1, litra c), nr. iii), som vedrører omlægning af rejsen efter en meddelelse om aflysning, når passagererne kan afrejse højst en time før det planlagte afgangstidspunkt og ankomme til det endelige bestemmelsessted senest to timer efter det planlagte ankomsttidspunkt. Ved at lægge disse to perioder på en time og to timer sammen nåede Domstolen frem til et udtryk for »tab af tid« på tre timer, uanset kategorien af den flyvning, med hensyn til hvilken den kompensation, der er omhandlet i artikel 7, skulle betales i tilfælde af forsinket ankomst.\n9 – Overdragelsesaftalen og anmodningen om et europæisk betalingspåkrav, som indgår i de sagsakter, Kúria har forelagt Domstolen, viser, at passageren var en kvinde med adresse i Budapest, at Flight Refund udpegede en ungarsk advokat til at handle på dets vegne, og at det var denne advokat, der indgav anmodningen til notaren.\n10 – Det fremgår af indsigelsen, som også indgår i sagsakterne, at anbringendet var indsat i et tomt felt under standardformularen, som ikke indeholder et afsnit, hvor der kan indsættes en begrundelse for indsigelsen. Lufthansa rejste ingen spørgsmål om rettens kompetence i sin indsigelse.\n11 – »Oh, what a tangled web we weave, when first we practise to deceive!« skrev Sir Walter Scott i Marmion (Canto VI, XVII). Jeg beskylder ingen af parterne for bevidst at ville bedrage, men det spind, der er spundet her, er bestemt indviklet og kan bruges af selv de mest udspekulerede juraprofessorer til at forvirre de studerende i forbindelse med et eksamensspørgsmål.\n12 – Der foreligger ingen oplysninger om, hvorvidt Flight Refund kontaktede Lufthansa, inden selskabet anmodede om det europæiske betalingspåkrav. Dette er tilsyneladende Flight Refunds praksis ifølge dets websted (http://flight-refund.eu/). Det er muligt, at det gjorde det, og at Lufthansa ikke svarede. Hvis det er tilfældet, bærer Lufthansa en del af ansvaret for den efterfølgende forvirring, da et kort svar med oplysning om, at United Airlines var det transporterende luftfartsselskab, (antageligt) ville have standset den europæiske betalingspåkravsprocedure mod Lufthansa.\n13 – Dom Rehder (C-204/08, EU:C:2009:439, præmis 26-28 og den deri nævnte retspraksis).\n14 – Jf. fodnote 6 ovenfor.\n15 – Retsplejelovens § 30, stk. 2, jf. punkt 29 ovenfor.\n16 – Jf. punkt 7 ovenfor.\n17 – Jf. punkt 9 ovenfor.\n18 – I modsætning dertil bestemmer artikel 14, stk. 1, i Europa-Parlamentets og Rådets forordning (EF) nr. 593/2008 af 17.6.2008 om lovvalgsregler for kontraktlige forpligtelser (Rom I) (EUT L 177, s. 6): »Ved overdragelse af en fordring mod en anden person (»skyldneren«) eller aftalebestemt subrogation er forholdet mellem overdrageren og erhververen undergivet den lov, som i henhold til denne forordning skal anvendes på aftalen mellem overdrageren og erhververen.« Denne lovvalgsregel hjælper desværre ikke med at afgøre spørgsmålet om kompetence til at behandle kravet mod Lufthansa. Hvis det havde været tilfældet, ville sagen have været simpel, da overdragelsesaftalen mellem Flight Refund og passageren fastlægger, at spørgsmål, der ikke er omhandlet i aftalen, er underlagt ungarsk ret, og at tvister mellem disse parter er underlagt Budai Központi Kerületi Bíróságs enekompetence (distriktsdomstolen i Buda). Selv om ungarsk lov i henhold til artikel 14, stk. 2, i forordning nr. 593/2008 afgør »betingelserne for, at overdragelsen kan gøres gældende mod skyldneren«, kan dette efter min opfattelse ikke fortolkes således, at Lufthansa, der ikke er part i aftalen, er underlagt en rets kompetence, når denne kompetence ikke følger af Bruxelles I-forordningen.\n19 – Lignende regler gælder for sager, der rejses af en forsikringstager, sikret eller begunstiget mod et forsikringsselskab eller af en arbejdstager mod en arbejdsgiver, og 13. betragtning til Bruxelles I-forordningen præciserer, at alle disse bestemmelser har til formål at beskytte den svage part ved hjælp af gunstigere kompetenceregler.\n20 – På sit websted beskriver Flight Refund sig selv som »Your Legal Attendant« og som specialist i håndhævelse af kompensationskrav. Det fremgår også af webstedet, at Flight Refund nu driver virksomhed under navnet »Flight Refund Kft.«, et aktieselskab med hjemsted i Ungarn og hovedkontor i Budapest, og er tilknyttet agent for PannonHitel Zrt., et privat selskab, der også har hjemsted i Ungarn. Ændringen af hjemsted har dog efter min opfattelse ingen betydning, da i) sagen blev anlagt af Flight Refund Ltd, som har hjemsted i Det Forenede Kongerige, og ii) hjemstedet ikke kan udgøre kompetencegrundlaget, eftersom et sådant aktieselskab ikke er en forbruger.\n21 – Jf. punkt 10 ovenfor.\n22 – Jf. vedrørende Bruxelleskonventionen, som var forløberen for Bruxelles I-forordningen, dom Hagen (C-365/88, EU:C:1990:203, præmis 20 og den deri nævnte retspraksis). Jf. også for et eksempel vedrørende Rådets forordning (EF) nr. 2201/2003 af 27.11.2003 om kompetence og om anerkendelse og fuldbyrdelse af retsafgørelser i ægteskabssager og i sager vedrørende forældreansvar og om ophævelse af forordning (EF) nr. 1347/2000 (EUT L 338, s. 1) dom Purrucker (C-256/09, EU:C:2010:437, præmis 99 og den deri nævnte retspraksis).\n23 – Jf. punkt 11 ovenfor.\n24 – Dom Goldbet Sportwetten (C-144/12, EU:C:2013:393, præmis 38-41).\n25 – Jf. punkt 49 ovenfor.\n26 – På webstedet European Judicial Enforcement (http://www.europe-eje.eu/sites/default/files/pj/dossiers/ipe_hongrie_english.pdf) anføres følgende vedrørende den europæiske betalingspåkravsprocedure i Ungarn: »Den prøvelse, der er omhandlet i artikel 20, stk. 2, i forordning (EF) nr. 1896/2006, er underlagt de ungarske bestemmelser om formaliteten vedrørende genåbning af sager (retsplejeloven).«\n27 – Selve kravet er på 600 EUR. I henhold til overdragelsesaftalen mellem Flight Refund og passageren har Flight Refund ret til 25% af dette beløb (150 EUR), hvis selskabet får medhold, og ingenting, hvis det ikke får medhold. Under sådanne omstændigheder er det ikke overraskende, at Flight Refund ikke har ydet en særlig indsats eller afsat særlige ressourcer til at hjælpe Kúria eller Domstolen med at løse det problem, der er opstået delvist som følge af et forhold, som lovgiver har overset, og delvist som følge af den manglende professionelle grundighed, der er udvist af Flight Refund, selskabets advokat og notaren, som udstedte det europæiske betalingspåkrav. I betragtning af det involverede beløb og sagsøgtes faste overbevisning om, at vedkommende under alle omstændigheder er fri for ansvar, er det heller ikke overraskende, at Lufthansa har taget sagen lige så afslappet.\n28 – Jf. eksempelvis Sir Francis Jacobs’ tale »The European Courts and the UK – What Future?A New Role for English Courts«, afholdt ved »13th Annual Law Reform Committee Lecture«, 18.11.2014 (http://www.barcouncil.org.uk/media-centre/speeches,-letters-and-reports/speeches-of-interest/).


Lækker opskrift på Brombærmarmelade – Tørsleffs\nCa. 2½ liter\nDe skyllede bær, vand og citronsaft varmes langsomt under låg, til det safter. Bærrene koges 5-10 min., til de skifter farve. Det meste af sukkeret drysses i og koges med i 10 min. Rød Melatin og resten af sukkeret blandes med en gaffel og drysses fint under omrøring i den kogende frugtmarmelade. Marmeladen koges i 2 min., og fyldes i Atamon-skyllede glas, der lukkes.


En smuttur til Island – Rejsefotografi | Fotomalia -\nEn smuttur til Island – Rejsefotografi\naf Jakob Kjøller maj 27, 2015\nSkat, vi skal tre uger til Island til sommer! Sådan startede vores ferieplanlægning i foråret. Lidt til min overraskelse, indvilligede min hustru med det samme. Så gik planlægningen igang.\nMAN HAR EN PLAN, INDTIL MAN LAVER EN NY\nMen men men, det er ikke altid de voksne der få lov at bestemme. Kort sagt så var ungerne på 9 og 12 ikke super interesserede i at gå og kigge på klipper eller sidde time efter time i bil for at bruge 30 min. på at se et vandfald. Egentlig ville de meget hellere i Euro Disney, det syntes de var meget mere interessant. Da det samtidigt viser sig, at den store knægt “allerede” var til voksen pris, besluttede vi os for at udskyde turen i et par år til ungerne er blevet lidt større, og forhåbentligt gerne vil med. Med andre ord Euro Disney til sommer it is!\nNÅR DE DER NYHEDSBREVE GIVER POTE\nIkke mindre end et par dage efter vi havde besluttet os, kom der et nyhedsbrev fra Secret escapes ind i indbakken, og ja, rigtigt gættet, det indeholdt et tilbud på fire overnatninger på Island med fly, bil og hotel, for 3700 kr. pr. person. Da fruen og jeg har en fast aftale om, at en gang om året der skal vi to ud og rejse sammen, blev turen hurtigt købt, og jeg skulle til Island 😉\nMAN KAN DA IKKE BLANDE FAMILIE OG FOTO?\nAlle med den mindste interesse for fotografi ved, at man ikke kan blande familieture med fotografi. Det kan jeg heller ikke altid, når ungerne er med, men når fruen og jeg er afsted, så ved hun, at kameraet skal luftes. Vi har en fast rutine, vi går sammen, jeg tager billeder, og pludselig er hun væk, så jeg skal løbe efter hende (foto og motion i et, skide smart), det er efterhånden virket i en del år, sidste år var vi i kærlighedens by Jakob Kjøller, om sin tur til Paris, med Fuji X100s.\nKOM NU TIL BILLED DELEN!!\nMeget apropos Davids indlæg om naturfotografi, stod jeg flere steder på Island, og tænkte “Hvorfor er der en strømmast der, og hvorfor har nogle parkeret den bil der?!”, de billeder jeg havde i tankerne, var uden menneskernes påvirkning, bare ren natur.\nVi boede på et hotel, der lå ca. halvanden time syd for Reykjavik. Det viste sig, at være et rigtigt godt sted at bo. Det gav os muligheden for, at komme østpå uden at skulle bruge 4-6 timer hver vej (ja, der er bare langt til alt, lev med det).\nSå vi kom vidt omkring på de tre hele dage, vi havde til rådighed.\n“The secret Lagoon” var en et gammelt svømme bassin, der havde sin egen lille gejser, der sprang halvanden meter op, hver 5 min.\nUdgangen af en varmkilde, hvor vandet stille og rolig bobler af sted.\nLige som i Grønland, er Island enten flat eller højt. Jeg er meget fascineret af konturerne i de store øde landskaber.\nKombinationen af det store majestætiske bjerge, den mørke himmel og dybe farver, gjorde at jeg gik lidt i stå her.\nHer ses en af Eroupas største glacier, der sniger sig ud mellem bjergkæderne, pakket ind imellem forgrunde og de tunge skyer, det giver et kraftigt lys midt i billedet.\nHer kommer to billeder, hvor det egentlig var det første motiv, der var det jeg kiggede efter, men jeg huskede at vende mig om, for at se hvad der var bag mig. Det er også et klassisk eksempel på, hvordan jeg lige glemmer al ting, og bare går, pludselig holdt bilen nogle 300-400 meter bag mig. Fruen valgte heldigvis at hente mig 😉 Min skridt tæller kom op over 17.000 skridt den dag.\nHer begynder skyerne at ligge lavt, så jeg måtte en tur ud af bilen.\nEt meget godt eksempel på, at der bare er langt til alting, og ikke en bil i syne.\nMan skal ikke køre særligt langt, før man ser et vandfald. Jeg tror jeg blev kureret for min fascination af vandfald på den tur 🙂\nEfter lavaen har lagt mange steder øde hen, er der store tomme vidder, hvor der ikke er meget andet end sten.\nEn hel skyfri himmel, indtil at man kommer tættere på bjergene.\nMin bedre halvdel, der sidder og nyder udsigten, udover en gammel udslukt vulkan, der nu er en lille sø.\nDet konstante farve skift på Island er facinerende.\nGullfoss der skære sig igennem det øde landskab.\nGejser Strokkur ved en af sine rigtige gode udbrud. Note, jeg stod bevist i vindretning, da jeg forventede en masse damp ville komme min vej. Det gjorde der også, det var bare ledsaget af en hulens masse vand, så vi blev helt gennemblødt, shit det var sjovt 😉\nThe Black Beach, der ligger ved byen Vik. Al andet er sort, indpakket i bjerge og et aktivt fugleliv, er det et besøg værd.\nLavaen har formet naturen, imens mosset har taget over. For en Amagerkaner som mig, er det imponerende, for en Islænder nok ikke så meget.\nVi sluttede turen af i Reykjavik efter en tur i “The blue Lagoon”. Her fik jeg ikke taget så mange billeder. Det var mest mad, shopping og hygge, nu havde jeg fået mine dage i naturen og fruen fik sin i byen.\nDesværre var butikken lukket, men jeg ville godt nok gerne derind!!\nDet er godt nok længe siden, at jeg har set sådan en fætter her.\nKun på Island 🙂\nHVAD MED DET DER GREJ?\nJeg havde jo pakket alt mit analog grej ned. Det blev også brugt en del (filmen er ikke fremkaldt endnu), men jeg “Defaultede” hurtigt til mit digitale udstyr. Grunden er helt enkelt, jeg har et, grænsende til det syge, specielt forhold til min 14-24, og rigtig mange billeder blev skudt på 24 mm., enten på mit 14-24 eller 24-70. Samtidig havde jeg ikke fået en filterholder til mit Hasselblad til mit Lee Filtersystem, så det blev lidt besværligt med et filter i hånden, og “alt det andet”, når det hele gik lidt hurtigt.\nKOMMER JEG TILBAGE?\nHelt sikkert, hvis jeg havde lyst til at køre en tur rundt om Island før, så har jeg det hvert tilfælde nu. Bor man et sted, bruger man meget tid på at køre, køre og atter køre. Dette er ikke så slemt, når man skal “frem”, men når man vil hjem igen, så bliver turen lang. Derfor valgte vi også at køre ud uden stop, og så se tingen på vejen hjem, så var den “kedelige” del overstået.\nNæste gang vil jeg bare hellere køre rundt, så vi altid kan komme ud og se og bevæge os fremaf. Skal man frem og tilbage samme dag, så bliver det bare nogle lange dage. Jeg tror også at turen skal ligge i august, jeg har set mange Islands workshops der ligger der, det er der nok en grund til. Alt var meget gult, da der var koldt, og det virkede ikke rigtigt som om at “livet” var kommet igang efter vinteren. Som en Buddy sagde: “Du kan bare hive i slideren i Lightroom, så bliver det grønt”, men sådan er jeg ikke 😉\nJeg kan klart anbefale en tur til Island, også selv om man kun har tre dage, du skal bare lave dit hjemmearbejde inden du tager afsted, så du ved, hvad du skal.\nGeo loggingindustriRejse fotograferingRejse grejrejsefotosSony RX100 Mark II\nAnonym maj 27, 2015 - 8:25 pm\nIsland er bare et land som skal opleves. Både om sommeren og vinter\nJakob Kjøller maj 29, 2015 - 10:37 am\nHelt sikkert, det er heller ikke sidste, gang jeg har været der 😉\nCasper maj 27, 2015 - 8:53 pm\nFed historie og ikke mindst flotte billeder og roning. Du skriver 14-24 og 24-70, hvilket kamera skyder du med?\nJakob Kjøller maj 29, 2015 - 10:36 am\nJeg skyder med Nikon, enten D810, D4 eller DF. Her var det D810 🙂\nBrian - fotomalia.dk juni 3, 2015 - 5:07 pm\nLækkert indlæg – jeg vil til Island, NU!!\nDet skal være let og praktisk - Hvilket rejsestativ er bedst juli 16, 2015 - 9:34 am\n[…] der, hvor jeg er igang med at pakke, og så bliver det aldrig til noget. Men takket være min Islandstur er jeg næsten på forkant, og jagten er gået […]


Leasing - Sjællands Automægler\nSøg efter din næste bil her\nBMW Mercedes VW Alle mærker\nDanmarks stærkeste leasingpartner\nVi skræddersyr det skarpeste tilbud på markedet til dig med Danmarks mest realistiske restværdi.\nSjællands Automægler har nøje udvalgt Carta Autofinans som vores foretrukne, professionelle leasingsamarbejdspartner. Carta Autofinans har eksisteret i mere end 30 år, har specialiseret sig i leasing, er 100% privatejet, og er et af de største privatejede leasingselskaber i Danmark. Det giver tryghed for både dig som kunde og for os som forhandler.\nFuld tryghed – også efter endt leasing\nHos Sjællands Automægler hjælper vi vores kunder fra første henvendelse og hele vejen gennem leasingperioden. Og vi står også klar med hjælp, når leasingperioden udløber.\nInden leasingperioden udløber, typisk 2 måneder før udløb, tager vi kontakt til dig – hvor du enten kan vælge at forny din leasingaftale og køre videre i bilen eller at afhænde bilen. Ønsker du at bytte til anden bil hos os, tager vi gerne din bil i bytte, og ellers kan du benytte dig af vores mæglerkoncept, som sælger din bil og oftest skaffer dig penge mellem hænderne.\nTillid betyder alt, når du skal lease en bil – derfor sætter vi en ære i, at rådgive vores kunder fra start til slut.\nHvad er forskellen på at købe bil og at lease en bil?\nNår man kigger på biler, er det primært afskrivningen, som er den dyreste faktor. Derfor er flexleasing attraktiv, fordi man kun afskriver på bilens kostpris uden moms og afgift, da man ”låner” afgiften i perioden. Når man køber en bil, laver man typisk en finansiering, hvor der generelt er en højere udbetaling, samt likviditetsbinding på en finansiering. Typisk vil der også være en længere bindingsperiode.\nNår du leaser en bil er du ikke den reelle ejer, som du vil være hvis du køber bilen. I princippet langtidslejer du bilen hos leasingselskabet. Du sørger som leasingtager selv for den løbende vedligeholdelse, præcis som når du køber en bil.\nKan man lease en bil uden at betale mere end kr. 20.000 i førstegangsydelse?\nMan kan lease en bil med ned til kr. 0,- i førstegangsydelse. Det handler om, at du som leasingtager skal betale den samlede økonomiske totalomkostning, der er i leasingperioden. Det vil sige, at jo mere du lægger i førstegangsydelse, jo mindre vil din månedlige ydelse være.\nLeasingselskabet laver en kreditvurdering på samme vis, som en bank vil gøre det, hvis du skal låne penge til en bil, og ud fra denne vurderer de, hvordan den økonomiske totalomkostning i leasingperioden kan fordeles ud fra din indkomst/formue.\nNår du laver en operationel flexleasing-aftale, tilbageleverer du bilen til leasingselskabet efter endt leasingperiode. Ved tilbageleveringen kontrolleres bilen for eventuelle skader og overkørte kilometer, og der laves en slutafregning.\nNår du laver en finansiel flexleasing-aftale indestår du for leasingbilens restværdi ved endt leasing. Det betyder, at du som leasingtager skal anvise bilen til en anden ved endt leasingperiode, og vi hjælper dig også meget gerne i den proces.\nTilbyder Sjællands Automægler både finansiel og operationel leasing? Og både til private og erhverv?\nVi tilbyder primært finansiel flexleasing-aftaler. På nogle biler kan det dog lade sig gøre at lave en operationel flexleasing-aftale efter aftale. Kontakt vores leasingafdeling, hvis du vil høre om dine muligheder for en operationel flexleasing-aftale.\nHvordan fastsætter Sjællands Automægler restværdien på en bil?\nVi bruger priserne på det tyske marked til at sætte restværdien ud fra. Vi finder tilsvarende biler på det tyske marked, der dog er en årgang ældre samt med et tilsvarende højere kilometertal, og ud fra dette fastsætter vi restværdien.\nHvad er periodeafgiftssatser?\nNår man laver en flexleasing-aftale ”låner” du afgiften af staten, som betales pr. mdr. Alt efter hvor gammel bilen er, betaler du en %-sats af afgiften.\nOver 36 måneder 0,5% registreringsafgift\nHerudover betaler du dagstaksten 2,1%-2,4% af restafgiften til staten.\nSplitleasing betyder, at omkostningerne på bilen bliver delt mellem din erhvervsmæssige kørsel og din private kørsel.\nHovedreglen for splitleasing er, at du som minimum skal køre 60% erhvervskørsel i leasingperioden før det er rentabelt for dig. Du deler alle omkostninger op i den procentfordeling der køres i, og slipper for beskatningen for den del, du bruger bilen til erhvervskørsel. Du kan stadig få kørselsfradrag for strækningen mellem dig hjem og din arbejdsadresse.\nDet er oplagt for dig som leasingtager at køre på en sæsonleasing-kontrakt, når du IKKE bruger bilen hele året. Det betyder at du KUN betaler afgift for de måneder, som bilen bliver brugt aktivt. Man skal dog altid starte sin kontrakt med den aktive del.\nHvad er det mindste antal aktive måneder, man kan have, hvis man vælger sæsonleasing? Og hvad har det af betydning for udbetaling/månedlig ydelse?\nNår du sæsonleaser, kan du have ned til 1 måneds aktiv periode og 11 passive måneder, og du kan have 11 aktive måneder og 1 passiv måned. Det er dig som leasingtager, der vælger. Alt efter hvor lang aktiv- og passiv-periode du ønsker, er der en totalomkostning, der fordeles mellem førstegangsydelsen og den månedlige leasingydelse. Man betaler ikke periodeafgift for de passive perioder.\nHvor mange år kan man lave en leasingaftale for på én gang?\nMan kan lave leasing-aftaler op til 36 måneder både for privat og erhverv.\nJeg ønsker at lease en helt specifik bil. Kan I hjælpe med det?\nHvis vi ikke har den bil på lager, du ønsker, kan vi finde den og hjemtage den til dig. Kontakt vores leasingafdeling.\nFlexleasing er en leasingtype, hvor man ikke betaler den fulde registreringsafgift med det samme, som man gør det, når man køber en bil. I stedet for bliver registreringsafgiften delt ud i rater for den periode, du benytter bilen. Hvor store raterne er, afhænger af bilens registreringsafgift og bilens alder. Der er forskellige periodeafgiftssatser, og alderen på bilen bestemmer, hvilken af disse satser, der bliver anvendt på bilen. Den laveste sats er på biler, der er mere end 3 år gamle. Se satserne her.\nFlexleasing er mest anvendt til dyre luksusbiler, hvor registreringsafgiften en høj. Muligheden for flexleasing blev vedtaget den 18. december 2008 (link til registreringsafgiftsloven L64). Dette muliggjorde, at leasingselskaber kun skulle betale den forholdsmæssige registreringsafgift for leasingperioden.\nSjællands Automægler tilbyder følgende former for leasing:\nFinansiel Flexleasing til private og erhverv\nOperationel Flexleasing til private og erhverv\nFinansiel splitleasing / deleleasing\nOperationel splitleasing / deleleasing


Sådan ansøger Styles til dine modeller i Google SketchUp 8 - Zajacperrone.com\nSketchUp Styles handler om at beslutte, hvordan din geometri - alle dine flader og kanter -. Rent faktisk vil se Den nemmeste måde at komme i gang med stilarter at anvende de foruddefineret stilarter, der kommer med Google SketchUp er.\nAnvendelse af en SketchUp stil til din model er en fire-trins proces, der går sådan her:\nVælg Vindue, Styles for at åbne dialogboksen Styles kassen.\nKlik på Vælg fanen, og vælg derefter en styles samling fra de stilarter Samlinger rullelisten.\nKlik på en stil i stilarter vinduet for at anvende det til din model.\nDet kan komme som en overraskelse, men det er ikke muligt at se din model uden enhver stil på alle, fordi stilarter er virkelig bare kombinationer af skærmindstillinger. Nogle stilarter er mere avanceret end andre, men uanset hvad du gør, du altid nødt til at have en stil anvendt. Hvis du vil have en forholdsvis neutral visning af din model, kan du prøve at vælge et format i Standard Styles kollektion.\nHer er en hurtig introduktion til de mest interessante muligheder i de stilarter Samlinger rullelisten:\nI Model: I Model kollektionen viser dig alle de stilarter, du har anvendt på din model, uanset om den stil stadig anvendes. Du kan se en opdateret liste over stilarter i din SketchUp-fil:\nVælg I Model stilarter samling for at vise en liste af stilarter, du har anvendt på din model.\nKlik på Detaljer flyout menuen og vælg Rens Ubrugte at slippe af med de typografier, du ikke bruger for øjeblikket.\nStandard Styles: Med undtagelse af den første (som er standard stil for alle nye SketchUp filer, du opretter), disse stilarter er så minimal, som det får.\nFoto Modeling: Disse stilarter gør det lettere at arbejde, når du bygger modeller, der er foto-teksturerede - fuldstændig dækket i fotografier.\nSketchy Edges: sketchy Edges stilarter i SketchUp 8 er resultatet af mere end et års arbejde på nonphotorealistic rendering. Dybest set miraklet (okay, teknologisk innovation) involverer ved hjælp af reelle håndtegnede linjer i stedet for digitale dem at gøre kanter, hvilket gør dine modeller ligner mere manuelle skitser end nogensinde før.\nSådan føjer fotografier til Flade Faces i Google SketchUp 8\nSådan ansøger Syncopation til dit guitarspil\nSådan føje fotos til buede overflader i Google SketchUp 8\nSådan ansøger Etik til de tre Konkurrencedygtige Intelligence Kategorier\nSådan ansøger Konserveringsmiddel til træ helvedesild\nSådan Boost din produktivitet i Google SketchUp 8\nSådan ansøger til en studentereksamen / MD Program\nHvad er de mest almindelige tandbyld symptomer?\nHvad er en WEP-nøgle?\nForetage opkald fra BlackBerry PlayBook med Comwave s Ephone App


Sådan foretages fejlfinding af en Honda lille motor / Shareoflancaster.com\nSammensatte dæk bord Installation\nSådan foretages fejlfinding af en Honda lille motor\nHonda corporation gør en række produkter, der spænder fra jetfly til biler til små motorer som plæneklippere og ukrudt trimmere. Honda producerer også små påhængsmotorer skibsmotorer. Uanset hvilket program er Hondas små motorer forholdsvis den samme--forbrændingsmotorer, Gasforbrugende motorer. Disse små motorer kan hakke eller undlader at starte fra tid til anden; Når det sker for din Honda lille motor, kan du foretage fejlfinding af problemet for at starte reparationen, uanset om du har erfaring med sådanne ting eller ej. Du skal bruge et par elementer husholdning værktøjer og små-motordele til fejlfinding af din Honda lille motor.\n•Sørg for gas i din Honda lille motor. Hvis det har været i tanken til mere end 45 til 60 dage, har det sandsynligvis forringet; Du skal kanaliseres det med en slange. Sifon gamle, gamle gas og hæld i frisk gas.\n•Løsn tændrøret på din Honda lille motor ved hjælp af en topnøgle. Inspicere det for korrosion. Hvis nogle korrosion er til stede, sætte på handsker og renses med en stålbørste og opløsningsmiddel og derefter lægge den tilbage i din Honda lille motor. I alternativet, Udskift tændrøret med en ny.\n•Åbn air filter rum med en skruetrækker og tænger. Inspicere luftfilter for at se, hvis den er tilstoppet med støv og snavs. Tage luftfilter til en hardware butik eller hjem forbedring butik og købe en ny. Satte nyt luftfilter i din Honda lille motor.\n•Undersøg brændstof filter og erstatte det, hvis det er tilstoppet eller beskadiget. Kig over din lille Honda-Motor brændstof linje til at se, om det er revnet, eller der er en blokering forhindrer flow af brændstof. Tage den gamle brændstoffilter med tænger og købe en ny. Installer det nye brændstoffilter i linjen brændstof.\nSådan foretages fejlfinding af en Bissell lille grøn\nSådan foretages fejlfinding af en Honda ES6500 Generator


Gentofte Kommunes Mad- og Måltidspolitik er blevet revideret.\nGentofte Kommunes Mad- og Måltidspolitik har fokus på mad og måltiders sociale, kulturelle, æstetiske og helbredsmæssige betydning for sundhed og trivsel. Samtidig med at der er fokus på bæredygtighed og klima.\nFormålet med politikken er at udvikle og styrke en sund mad- og måltidskultur for de målgrupper, den omfatter: Børn, unge, voksne og ældre i kommunens institutioner, skoler og tilbud samt for borgere, der modtager madservice i eget hjem. De kommunale arbejdspladser er også omfattet af politikken.\nPolitikken skal medvirke til at skabe fysiske og sociale rammer, der understøtter en sund mad- og måltidskultur. Rammerne om mad og måltider er betydningsfulde for alle aldersgrupper. Omgivelserne, selskabet og serveringen spiller en stor rolle for oplevelsen af måltidet – og for appetitten og lysten til at spise.\nMad- og Måltidspolitikken har seks fokusområder:\nPolitikken er udviklet med inddragelse af borgere, politikere, relevante fagpersoner og ledere, der aktivt har medvirket til at kvalificere nye fokusområder i politikken.\nDen nye Mad- og Måltidspolitik adskiller sig fra den tidligere politik ved at have et større fokus på bæredygtighed, herunder at have opsat konkrete målsætninger for, hvor høj økologiprocenten skal være i de måltider, der serveres i kommunen. Desuden er kompetenceudvikling et nyt fokusområde.\nMad- og Måltidspolitikken kan suppleres af lokale politikker.\nLæs Gentofte Kommunes Mad- og Måltidspolitik (pdf)\nMad- og Måltidspolitik Gentofte Kommune 2021


Instruktør: Robin Bissell,\nMedvirkende: Taraji P. Henson, Sam Rockwell, Babou Ceesay,\nAf: Anette og Jørgen Hedager Nielsen - 20.10.2020\nI Durham, North Carolina, møder vi i 1971 den sorte husmor Ann Atwater (Taraji P. Henson), der er gået til den kommunale rådmand for at klage over boligforholdene i de sortes kvarter. Hun har ikke meget pli, men erfaringen siger hende, at de sorte ikke opnår noget på demokratisk vis. Samtidig er C.P. Ellis (Sam Rockwell), som er leder i den lokale afdeling af Ku Klux Klan (KKK), ved at forberede en optagelsesceremoni for nye medlemmer. Ifølge KKK's formålsparagraf er det deres opgave at beskytte den hvide race i USA mod sorte, kommunister og jøder. De går heller ikke af vejen for at chikanere hvide, der er venner med sorte. Deres motto er "Ikke for sig selv, men for andre".\nEt forsøg på mægling\nDe sortes skole bliver delvist ødelagt ved en brand. Det får Ann Atwater, der arbejder i organisationen Operation Breakthrough, til at sende en anmodning om, at sorte elever kan gå på samme skole som de hvide. Den endelige afgørelse på det spørgsmål lander hos den lokale dommer. Loven pålægger ham at sige ja til Atwaters anmodning, men det er han ikke meget for. I en rådslagning med nogle fra byrådet vælger han en løsning, der vil forhale sagen. De sender bud efter den sorte konfliktcoach Bill Riddick (Babou Ceesay), der er kendt for at afholde charretter.\nCharretten fylder meget i filmen, så det er på sin plads med en beskrivelse. Det var en nøje styret mæglingsproces, hvor folk fra begge sider af en konflikt kunne argumentere for deres synspunkter og komme med løsningsforslag. En charrette varede 10 dage, hvor de to parter i blandede grupper og i plenum skulle lytte til hinanden. En udvalgt gruppe med lige mange fra begge sider styrede forløbet, men det var vigtigt, at alle berørte var med i processen. Til sidst afgjorde en afstemning hvilken løsning, der skulle gælde. Byrådet havde forpligtet sig til at følge afstemningens resultat. I Durham endte charretten med, at afstemningen skulle tage stilling til, om de sorte skulle integreres i de hvides skole.\nTil at lede charretten under Bill Riddicks vejledning, valgte man fra den ene side Ann Atwater, der af et ærligt hjerte hadede alle hvide, og ganske vist kunne tænke sig, at de sorte elever skulle benytte lokalerne på de hvides skole, men ikke gik ind for integration i klasserne. Fra den anden side valgte man C. P. Ellis, der som lokal leder i KKK inderligt hadede de sorte. Filmen følger forløbet i de ti dage. Der er både drama, spænding og hjerteskærende scener, hvor vi kommer tæt på fordomme, følelser og argumenter i de to lejre.\nDet vil være en skam at afsløre forløbet og resultatet af charretten, men vi kan godt røbe, at der bruges flere hårdhændede overtalelsesmetoder, og at der er flere overraskende tvist undervejs. Kristendommen fylder på en naturlig og ikke karikeret måde. Den er en del af KKK's liturgi. Vi hører blandt andet denne bøn: "Fader giv os stærke sind og store hjerter, en sand tro og kampberedte hænder. Lad os uhindret kæmpe de godes kamp og vinde. Må vi som brødre og klanmedlemmer stå fast og ikke give efter. Når vi går i kamp mod de fremmede magter i denne verden, så lad os ikke glemme, at et klanmedlem er sat på Jorden for at tjene. Ikke for sig selv, men for andre." De sortes udlægning af kristendommen kan vi meget bedre forlige os med. Som det fremgår af traileren, peger Ann på et tidspunkt på C. P. og siger: "Den samme Gud, som skabte dig, skabte også mig."\nAktuel og generel\nTil trods for det alvorlige tema er det lykkedes på en god og respektfuld måde at flette humor og charme ind. Der er tale om solidt filmhåndværk og gode kunstneriske bidrag fra alle involverede. Filmen er desværre aktuel, selvom den foregår i 1971, fordi der stadig er racemæssige konflikter, og fordi der er flere generelle elementer i den, der kan belyse andre konflikter. For eksempel kom jeg flere gange til at tænke på mine oplevelser, da jeg interviewede jøder og palæstinensere til bogen Forsoning i kløfternes land. Mange konflikter lever af fordomme, som bliver opløst, når parterne møder hinanden og lærer at lytte til den anden part. Ingen konflikter kan løses uden, at det kræver meget af begge parter. Sådan er det også i denne film. Der er også elementer i filmen, der kan være en kommentar til integration - eller mangel på samme - når det gælder flygtninge i Danmark.\nFilmen bygger på en grundig research af de virkelige begivenheder, og følger ret nøje det, der faktisk skete. Vil man sætte sig ind i filmens forhold til fakta, er der en god hjemmeside med en del plotspoilere. Og hæng endelig på ved rulleteksterne, hvor der er små sentenser fra de virkelige personer.


Bolivia | C&C Travel\nSe alle rejser til Bolivia\nAlle rejserDe 6 mest eftertragtede rejser til Peru\n20 dage fra 25.890,-\nBolivia er dramatisk, råt og rustikt. Andesbjergene skærer sig ned gennem landet, vulkanerne troner i horisonten og Amazonas ligger i baghaven. Indimellem er der flade græsstepper, små koloniale byer, laguner og en saltørken, der bør stå højt på en enhvers Sydamerikarejse.\nMens du bevæger dig frem i landet, stiller du automatisk mentalt tiden tilbage. Bolivia er et af de fattigste lande i Sydamerika og det ses flere steder. Infrastrukturen og transportmidlerne er ikke på samme niveau som nabolandene, minearbejderne knokler i højlandet og store dele af Bolivia er uden for telefonisk netdækning.\nTil gengæld er landet en drøm for enhver fotograf. Kvinderne i La Paz har lange fletninger, bærer bowlerhatte og har deres børn viklet ind i farverige ponchoer. Mændene i Potosi kommer anstigende med hakke og pandelampe, efter en arbejdsdag i undergrunden. De studerende i Sucre fniser genert til turisterne og børnene i Uyuni spiller fodbold på en støvet, hullet bane.\nDyrelivet i Bolivia er også uovertruffent. I Amazonas flyver papegøjerne over floddelfiner og caymaner. Alpakaerne løber over stepperne og kondorerne hersker i højderne. Det bedste er dog, at du ofte har det hele for dig selv.\nBolivianerne er af overvejende indiansk afstemning og selvom landet er katolsk, holder mange fast i gamle traditioner. Tag gerne en tur på markedet, hvor sælgere tilbyder at spå dig, mens du kigger på tørrede lamafostre og røgelse. Alt har en betydning og du må spørge ind til det hele. Dog vil de færreste her fotograferes, da de frygter, at kameraet tager en bid af deres sjæl.\nPå markedet fås også chuños, quinoa, kiwicha og chicha mojada. Alle er specialiteter, som bolivianerne har spist i århundreder. Landet har ikke samme gastronomiske plads som Peru, men restauranten ”Gustu” i La Paz har prøvet at vende billedet og laver derfor udelukkende retter baseret på lokale råvarer.\nGlæd dig til Bolivia. Landet er kontrastfyldt, men magisk og fængende. Det er et paradis for alle, der elsker rå natur og menneskelig diversitet – og så er der tilmed masser af plads til alle.\nLæs om alle Bolivia's byer\nHer har du en oversigt over alle de byer, som du kan besøge på en rejse til Bolivia. Scroll ned og lær mere om, hvad de forskellige byer har at byde på.\nIsla del Sol er en stor ø, der ligger i Titicacasøen med flotte naturlige omgivelser. Her på øen bor der mange bolivianske familier og indfødte, der hovedsageligt er bosat i 3 byer på øen – Yumani, Challa og Challapampa. Indbyggerne på øen lever primært af landbrug og fiskeri, hvorfor du ikke kommer i nærheden af nogen form for industri. Du kan se mange levn fra fortiden, bl.a. Inka-trapperne, labyrint-bygningen Chinkana og mange Inka-ruiner. Øen var under inka-riget en hellig ø, hvor de mente at solguden Inti boede – så her får du også en masse spændende, og historiske oplevelser!\nPå øen får du flotte hvide sandstrande, krystalklart vand, ingen biler eller motorkøretøjer og autentisk kultur. Det stenede og bjergede landskab byder på en masse eukalyptustræer, der fuldender tanken om en fredelig og næsten uberørt ø.\nPotosi er en mineby og det mærkes tydeligt, så snart du kommer. Byen har et meget simpelt udseende, men den gemmer også på nogle perler af farverige huse og bygninger, som du kan undersøge, når du går igennem byen.\nByen er dog mest kendt for sine miner og at det kan være hårdt at bevæge sig rundt, da den ligger i over 4 kilometers højde. Minearbejderne arbejder i Cerro Rico, der er et 4.824 m højt bjerg, som i århundreder er blevet brugt til at udvinde sølv og andre metaller ud fra. Det er et hårdt arbejde og minearbejderne arbejder alle for at skabe en bedre fremtid for deres børn.\nDet er muligt at komme på ture ned i en mine, hvorfra du kan se arbejdet på tæt hold. Det er en tur, der gør indtryk, men det er også en tur, der giver et billede af et land, hvor mange familier arbejder hårdt for at holde skindet på næsen.\nSanta Cruz er Bolivias største by og hovedstad i departementet Santa Cruz. Byen ligger i den østlige del af landet, og har et af Bolivias største industriområder, samt det vigtigste forretningsområde i hele Bolivia. Byen har traditionelt ligget isoleret i Bolivia, og er kendt for at have mange bygninger fra den spanske koloniperiode. Santa Cruz ligger omgivet af Rio Pirai, som er en smuk flod der er 457 km lang.\nByen er hjemsted for Bolivias største lufthavn Viru Viru International Airport, hvorfra man kan komme rundt til både indenrigs- og udenrigsdestinationer.\nI Santa Cruz kan du se flot velbevaret arkitektur fra kolonitiden, hvor der også er en god blanding af moderne, samt traditionel stil. I byen kan du nyde tropisk afslappet atmosfære, mens du sidder på en hyggelig café og sipper til Chicha, som er en fermenteret majs-drik. Herfra kan du sætte dig på en af de mange bænke ved en af byens pladser, og lytte til hyggelig autentisk boliviansk musik.\nSucre ligger i den sydlige del af Bolivia og er landets officielle hovedstad. Sucre bliver kaldt den hvide by, da hovedpladsen ligner de sydspanske, hvidkalkede byer. Hvor La Paz er den administrative hovedstad, er Sucre den konstitutionelle hovedstad.\nByen er med på UNESCOS verdensarvsliste og én af de mest charmerende i Bolivia. Den gamle bydel er fyldt med små snævre gader, der er musikgrupper på pladserne og dinosaurer i parkerne. I hvert fald i Cretacicoparken, hvor bystyret i 2006 rejser en masse plastikdinosaurer for at markere de fossiler af fodspor, der var fundet.\nLige så hyggelig byen er, når du går rundt i den, ligeså flot er den oppefra. Her anbefaler vi udsigtspunktet ”La Recoleta Sucre”, hvorfra du kan se ud over hele området.\nVi har endnu ingen tilkøbsudflugter i Bolivia! Kontakt os, så undersøger vi mulighederne.\nBrug menuen herover til at finde en lang række praktisk information omkring landet.\nAlle rejser til Bolivia\nØnsker du at få et uforpligtende tilbud på din drømmerejse til Bolivia?


SÅDAN OPRETTES HADOOP-KLYNGE MED AMAZON EMR EDUREKA - SKYEN\nSådan oprettes Hadoop-klynge med Amazon EMR?\nVigtigste Skyen Sådan oprettes Hadoop-klynge med Amazon EMR?\nI denne artikel vil vi undersøge AWS EMR Service, og i processen lærer vi, hvordan man opretter Hadoop-klynge med Amazon EMR?\nI denne artikel om hvordan man opretter Klynge Med Amazon EMR ville vi se, hvordan man let kan køre og skalere Hadoop- og Big Data-applikationer. Følgende punkter vil blive dækket i denne artikel,\nDemo: Oprettelse af en EMR-klynge i AWS\nGå videre med dette Sådan oprettes Hadoop-klynge med Amazon EMR?\nNår vi søger efter noget i Google eller Yahoo, får vi svaret på en brøkdel af et sekund. Hvordan er det muligt, at Google, Yahoo og andre søgemaskiner returnerer resultaterne så hurtigt fra det stadigt voksende web? Søgemaskinerne gennemsøger internettet, downloader websiderne og opretter et indeks som vist nedenfor. For enhver forespørgsel fra os bruger de indekset til at finde ud af, hvad der er alle websider, der indeholder den tekst, vi søgte efter. Ved at se på nedenstående indeks på højre side kan vi tydeligt vide, at Hadoop er der webside 1, 2 og 3.\nSå, den PageRanking-algoritme bruges, der er baseret på, hvordan siderne er forbundet, for at finde ud af, hvilken side der skal vises øverst og hvilken i bunden. I nedenstående scenarie er W1 det 'mest populære', fordi alle linker til det, og W4 er det 'mindst populære', da ingen linker til det. Så W1 vises øverst og W4 nederst i søgeresultaterne.\nMed eksplosionen af websiderne fandt disse søgemaskiner udfordringer med at oprette indeks og udføre PageRanking-beregningerne. Det er her Hadoop blev født i Yahoo og senere blev FOSS (gratis og open source software) under ASF (Apache Software Foundation). En gang under ASF begyndte mange virksomheder at interessere sig for Hadoop og begyndte at bidrage til at forbedre det. Hadoop var den, der startede Big Data-revolutionen, men mange andre software som Spark, Hive, Pig, Sqoop, Zookeeper, HBase, Cassandra, Flume begyndte at udvikle sig for at imødegå begrænsningerne og hullerne i Hadoop.\nWebsøgemaskiner var de første til at bruge Hadoop, men senere begyndte en masse brugssager at udvikle sig, efterhånden som flere og flere data blev genereret. Lad os tage eksemplet med en e-handelsapplikation, der bruges til at anbefale bøger til brugeren. I henhold til nedenstående diagram købte bruger1 bog1, bog2 og bog3, bruger2 købte nogle bøger og så videre. Når vi ser nøje, kan vi se, at bruger1 og bruger2 har samme smag, som de har købt book1 og book2. Så book3 kan anbefales til bruger2 og book4 kan anbefales til bruger1. Dette kaldes Collaborative Filtering, en type Machine Learning-algoritme. Vi kan vende nedenstående diagram og få lignende bøger.\nI ovenstående tilfælde har vi oprettet et indeks, PageRanked og anbefalet til brugeren, størrelsen på dataene var lille, så vi var i stand til at visualisere dataene og udlede nogle resultater ud af dem. Da datastørrelsen bliver større dag for dag og ude af kontrol, er det her Big Data-værktøjer som Hadoop kommer ind i billedet.\nHadoop løser mange problemer, men installation af Hadoop og anden Big Data-software havde aldrig været en let opgave. Der er mange konfigurationsparametre at tilpasse, som integrations-, installations- og konfigurationsproblemer at arbejde med. Det er her virksomheder som Cloudera, og Databricks hjælp. De gør installationen af Big Data-softwaren nemmere og giver kommerciel support, for eksempel lad os sige, at der sker noget i produktionen. Amazon EMR (Elastic MapReduce) gør det nemmere at bruge Hadoop osv. Meget lettere. Navnet Elastic MapReduce er lidt misvisende, da EMR også understøtter andre distribuerede computermodeller som Resilient Distribuerede datasæt og ikke kun MapReduce.\nI denne vejledning vil vi undersøge, hvordan man opsætter en EMR-klynge på AWS Cloud, og i den kommende tutorial vil vi undersøge, hvordan man kører Spark, Hive og andre programmer oven på den.\nTrin 1: Gå til EMR Management Console og klik på 'Opret klynge'. I konsollen er metadata for afsluttet klynge gemmes også i to måneder gratis. Dette gør det muligt at klone og oprette den afsluttede klynge igen.\nTrin 2 : Fra skærmbilledet hurtigindstillinger skal du klikke på “Gå til avancerede indstillinger” for at angive meget flere detaljer om klyngen.\nTrin 3: På fanen Avancerede indstillinger kan vi vælge anden software, der skal installeres i EMR-klyngen. For en SQL-grænseflade kan Hive vælges. For en dataflydssproggrænseflade kan svin vælges. Til distribueret applikationskoordinering kan ZooKeeper vælges og så videre. Denne fane giver os også mulighed for at tilføje trin, som er en valgfri opgave. Trin er store databehandlingsjob ved hjælp af MapReduce, Pig, Hive osv. De kan tilføjes i denne fane eller senere, når klyngen er oprettet. Klik på 'Næste' for at vælge den nødvendige hardware til EMR-klyngen.\nTrin 4: Hadoop følger mesterarbejderarkitekturen, hvor skibsføreren foretager al koordinering som planlægning og tildeling af arbejdet og kontrol af deres fremskridt, mens arbejderne gør det egentlige arbejde med at behandle og lagre dataene. En enkelt mester er en SPOF (Single-Point-Of-Failure). Amazon EMR understøtter multi-master til høj tilgængelighed (HA). Det forrige trin giver mulighed for at opsætte en multimasterklynge i EMR.\nEMR tillader to typer noder, Core og Task. Kerneknudepunktet bruges til både behandling og lagring af data, opgaveknudepunktet bruges til kun behandling af dataene. Til denne vejledning kan vi kun vælge en kerne og ingen opgaveknudepunkter, da det medfører mindre omkostninger for os. Vælg også Spot forekomster over Efterspørgsel da Spot-forekomsterne er billigere. Fangsten med Spot-forekomsterne er, at de automatisk kan afsluttes af AWS med en to minutters varsel . Dette er fint for praksisens skyld og også i nogle faktiske scenarier. Spotforekomster afsluttes automatisk, da de har lav prioritet frem for andre forekomststyper. Klik på 'Næste'.\nTrin 5: Angiv klyngenavnet. og klik på 'Næste'. Bemærk, at 'Afslutningsbeskyttelse' er slået til som standard, dette sørger for, at EMR-klyngen ikke slettes ved et uheld ved at indføre et par trin, mens klyngen afsluttes.\nTrin 6: I fanen specificeres de forskellige sikkerhedsindstillinger for EMR-klyngen. KeyPair skal vælges for at logge ind på EC2-forekomsten. EMR opretter automatisk de relevante roller og sikkerhedsgrupper og vedhæfter dem til master- og arbejder-EC2-noder. Klik på 'Opret klynge'.\nOprettelsen af klyngen tager et par minutter, da EC2-forekomsterne skal købes op, og de forskellige Big Data-software skal installeres og konfigureres. Oprindeligt ville klyngestatus være i 'Start' -tilstand og gå videre til 'Venter' -tilstand. I tilstanden 'Venter' venter EMR-klyngen simpelthen på, at vi sender forskellige Big Data-behandlingsjob som MR, Spark, Hive osv.\nBemærk også fra EC2 Management Console, og bemærk, at master- og arbejdstager-EC2-forekomsterne skal køre. Dette er Spot-forekomsterne, der er oprettet som en del af oprettelsen af EMR-klyngen. Den samme EC2 kan også ses fra fanen Hardware i EMR Management Console. Bemærk, at prisen på Spot EC2-forekomsterne i fanen Hardware er nævnt som 0,032 $ / time. Prisen på Spot-forekomsterne ændrer sig med tiden og er meget lavere end på On-Demand EC2-prissætningen.\nTrin 7: Nu hvor EMR-klyngen er tilføjet med succes, kan trin eller Big Data-behandlingsjob tilføjes. Gå til fanen Trin, og klik på “Tilføj trin”, og vælg typen af trin (MR, Hive, Spark osv.). Vi vil undersøge det samme i den kommende tutorial. For nu skal du klikke på Annuller.\nTrin 8: Nu hvor vi har set, hvordan man starter EMR, kan vi se, hvordan man stopper det samme.\nTrin 8.1: Klik på Afslut.\nTrin 8.2: Som nævnt i de foregående trin er 'Afslutningsbeskyttelse' Til for EMR-klyngen, og knappen Afslut er deaktiveret. Klik på Skift.\nTrin 8.3: Vælg alternativknappen “Fra”, og klik på fluebenet. Nu skal knappen Afslut være aktiveret. Dette er det ekstra trin, EMR har introduceret, bare for at sikre, at vi ikke ved et uheld sletter EMR-klyngen.\nBemærk, at EMR-klyngen vil være i afslutningsstatus, og at EC2'er vil blive afsluttet. Endelig flyttes EMR-klyngen til status afsluttet, herfra stopper vores fakturering med AWS. Sørg for at afslutte klyngen for ikke at medføre yderligere AWS-omkostninger.\nI denne vejledning har vi set, hvordan man starter EMR-klyngen inden for få minutter fra webkonsollen (browser), det samme kan automatiseres ved hjælp af , AWS SDK eller ved hjælp af AWS CloudFormation . Som bemærket at opsætte en EMR-klynge kan gøres er et spørgsmål om minutter, og Big Data-behandlingen kan startes med det samme, når behandlingen er færdig, kan outputen gemmes i S3 eller DynamoDB og så nedlukningen af klyngen for at stoppe fakturering. På grund af denne prisfastsættelsesmodel og brugervenlighed er EMR et stort hit hos dem, der laver Big Data-behandling. Ingen grund til at købe server i stort antal, få licenser til Big Data-softwaren og vedligeholde dem. '\nSå dette er det fyre, dette bringer os til slutningen af denne artikel om Sådan oprettes Hadoop-klynge med Amazon EMR?Hvis du ønsker at få ekspertise inden for dette emne, er Edureka kommet med en læseplan, der dækker nøjagtigt, hvad du har brug for for at knække løsningsarkitekteksamen! Du kan se på kursusoplysningerne for uddannelse.\nhvad er funktion i sql


Vægtguide: Sådan holder du kuren |\nDen evige kamp mod det ekstra mavefedt har de fleste danskere prøvet sig af med med et nederlag til følge. Det kræver en helt særlig dedikation til træning og kost at komme af med de ekstra kilo, men der findes nu om dage nogle tiltag, som gør det nemmere for dig end nogensinde før, og vi giver dig her de bedste råd til vægttab.\nMåltidskasser med slankemad til døren\nDen helt store synder, når det kommer til dårlige vægttabsforløb, er de dårlige madvaner, som mange af os har. Nogle gange smager mad simpelthen bare for godt, men det er akkurat sådan, du tager mest på. Vi bliver for let inspireret i supermarkedet, men hvis du får færdiglavet slankemad leveret til døren, bliver du ikke eksponeret for chokolade, chips og alle de andre syndere, der gemmer sig på hylderne.\nFå hjælp af en vejleder\nDet føles nemt at læse sig til informationer på nettet, men det kan være svært at omsætte den information til praksis. Med en personlig træner eller en kostvejleder får du skræddersyet en kost eller et træningsprogram til lige præcis dine problemer, og det giver en helt anden motivation. Derudover gider du heller ikke betale for noget, som ikke har en effekt, og den effekt står du 100 % selv for.\nFitness giver mere selvværd\nMange overvægtige lider af dårligt selvværd, men med et dedikeret fitnessforløb kan du mærke, at kroppen ændrer sig, og det samme vil dit mentale velvære gøre. Du vil få det bedre med dig selv, og du vil have lyst til at gribe livet igen.


Le Saint Émilion Leernes, hotel Belgien. Tidsbegrænset tilbud!\n> Europa > Belgien > Walloon Region Walloon Region hoteller info vedr. Walloon Region > Hainaut Province > Leernes > Le Saint Émilion >\nRue de l' Abbaye d' Aulne 8, 6142 Leernes, Belgien\nCheck priser og tilgængelighed for Le Saint Émilion:\nLe Saint Émilion - Beskrivelse\nDette tostjernet hotelLæs resten i kategorien budget ligger i Leernes. Hotellet har flere faciliteter såsom Restaurant, Bar, Fri parkering, Helt tobaksfrit.Hotellet ligger 8 minutter med bil fra centrum på Rue de l' Abbaye d' Aulne 8 i sydøst Leernes, hvilket gør det nemt at besøge både indre by og omegn.Andre gæster har givet hotellet en karakter på 6 ud af 10.Det tager 27 minutter at køre til Brussels South lufthavn (svarende til en afstand på 13 kilometer fra hotellet).Ekstra plus: have.Praktisk information :Hotellet har betalende parkering.\nLe Saint Émilion type(r): familie ,budget\nLe Saint Émilion faciliteter og service\nBetalende parkering , Fri parkering(Find andre hoteller med Parkering i Leernes)\nKæledyr er velkomne(Find andre hoteller med Kæledyr er velkomne i Leernes)\nBeliggende på Rue Fontaine Pépin 12 i nordøst Lobbes i en afstand af 6 minutter med bil fra bykernen.Le Relais De La Haute Sambre i kategorien budget har mange faciliteter såsom Restaurant, Morgenmad\nHotellet ligger 4 minutter med bil fra centrum på Grand Rue 166 i øst Charleroi, hvilket gør det nemt at besøge både indre by og omegn.City Center Appartment i kategorien budget har mange faciliteter